text:
venerdì 8 aprile 2016
Benedete television
8 coments:
-
-
Ce biel furlan Barbara, a tu sês stade a scuele di cualchidun di sigûr e a tu âs imparât une vore ben. La conte a si lei dut un dret cun plasè. Mandi e benvignude, Bepi
- 08/04/16, 17:58
-
-
Barbara, tu as dismot ricuarts lontans indula che il poc al contentave tant di plui dal masse di vue.Mi plas le conte pe so realtat passade o poc o trop di ducj chei di une certe ete di vue. Lussian
- 08/04/16, 18:27
-
-
E brave la gnove contecurtare! Fâs plasè che la ostarie a si slargji simpri plui, soredut cun aventôrs cussì brâfs.
Barbara, tu mi âs fat vignì iniment Il mulino del Po di Sandro Bolchi e Una tragedia americana; cence contà Lascia o Raddoppia.
Nô o levin a viodile te ostarie e o scugnivin puartâsi la cjadree di cjase, tante e jere la int a viodi.
Graciis par vemi fat tornà indaûr di 55 agns.
Mandi
- 09/04/16, 01:50
- Yaio ha detto...
-
Mi varès plasût cognossi il carosel di noms e di fats nomenâts in te conte par podê miôr
gjoldile o almancul savê di ce che al podeve tratâsi parce che le conte a é ben tirade ma par
chest o varès di vê cjalât le TV se no in te stesse cusine, almancul tal stes timp. Ma o jeri lât a stâ
tal forest par no lâ sot de naje.Daspó par lâ su la Sampó e fâ ne rime tu mi âs fat
pensâ che si varès viodût il stes program o varès podût savê che 'l gno capo Joseph Sampó
al jere talian seben che al pretindeve di no jessilu parce che in te Belgjiche di chê volte i varès
someât di usurpâ il so grât cuntun non di subalterni.
Su lis waffels, che tu clamis wafers, no sai
se si trate de stessis galetis ma se a son fatis di farine e oufs cule spongje e un pôc di lat
a puedaressin sei clamadis ancje gauffres e cun di plui made in Belgjum:-)
Achi o sieri le puarte ancje jo augurantcji le benvignude cu lis pensadis che le tô conte mi à fat vignî sù.
Jaio
- 09/04/16, 07:21
- Giovanni Nello Malisano ha detto...
-
E contecurte e cres in contecurtârs e in cualitât. E devente simpri plui un cjanton, une gote pal rilanci de lenghe furlane. Brave Barbara, no dome pal so biel furlan, ma ancje par veus fat ricuardâ agns de nestre zoventût.
- 09/04/16, 14:02
- Galliano ha detto...
-
Barbara, biele dôs voltis, mi soi gjoldude la conte dome pal fat di cemût che tu tu le contis, za che no le cognossei e di conseguence nancje i personaçs de epoche che le popolarin. Mi vevin menât a vivi intune altre part di mont, dulà che la TV al grant public e rivà cualchi an dopo.
Benvignude
- 09/04/16, 14:15
-
-
Bepi, Lussian, Pauli, Yaio, Nello, Galliano o pues dome che dîûs un grassie une vore bocon pal bon acet che mi vês dât: mi vês regalât i plui biei compliments che mi comovin. La braure di che frute, bessole lontan di ducj, cuant che e jere piçule, cumò e je propit chê di dismovi cui miei ricuarts (dolçs, la dolçece de puaretât) i ricuarts di cui che mi lèi...Par te Yaio, prove a lâ a viodi su youtube e tu cjatarâs plui di cualchi filmât cui personaçs che tu 'nd às let. Barbara Battel
- 09/04/16, 14:47
-
-
E dopo carosello DUC A DURMI'mi visi quant che a ciase me aie rivade le televion,eri talmenti incuriosit specialmenti da antenne che vevin mitut sul tet,e mi domandavi: ma simut Mario Riva el fasie a passà pa antenne.Tant stupit cà ieri......Bei ricordi Barbara un bacione Andrea
- 26/05/16, 00:01


c: text/html

text:
Il sium dai tifôs di dutis chês altris scuadris dal Stât talian al è chel di une vitorie cuintri de Juve, soredut a Turin. Cun di plui, tancj di lôr a volaressin ancjemò alc di plui: il sucès de lôr scuadre cuintri de Juve concuistât in graciis di un gol fat tal ultin minût de partide cuntun rigôr assegnât de bande dal arbitri par vie di un fal inesistent.
Cui che i ten al Udin – e soredut cui che i ten e che i sta daûr cuant che al zuie a Turin – nol à dificoltât a ameti di vê desideris di cheste fate, ancje su la fonde dai tancj patafs che la scuadre di balon furlane e à cjapât tra il Comunale, il Delle Alpi e il Juventus Stadium e des pocjis sodisfazions che e je rivade a cjapâsi simpri di chestis bandis.
Cence rivâ ae perversion ironiche e iperboliche de vitorie cuntun rigôr inesistent, domenie stade a Turin o vin vût un gra plasê e al è ancje par chel che o vin scugnût spietâ un pâr di dîs par scrivii parsore: o vevin di ripiâsi dal shock positîf e de fieste…
Une sodisfazion sù par jù compagne – e salacor ancjemò plui fuarte – le vevin vude tal 1997, cul Udin di Zaccheroni che in dîs cuintri undis dopo doi minûts di zûc (cartelin ros par Genaux) al vinceve 3-0 cun doi goi di Amoroso e un di Bierhof, intune partide che e viodeve ancje une travierse cjapade di Vieri su rigôr e un altri penalty di Zidane neutralizât di Turci dongje di une prestazion grandiose di dute la scuadre furlane, a tacâ de dôs pontis, dal puartîr e di difensôrs Calori e Rossitto.
L’incuintri di domenie stade al someave lâ daûr di un copion za viodût tantis voltis: l’Udin sierât in difese e la Juve parone dal balon e dal cjamp, che a fuarce di dâi e varès cjatât la strade dal gol o par merit di cualchi so zuiadôr o par vie di cualchi erorat dai “nestris” o ben cuntun jutori… dal cîl.
Impen cul passâ dai minûts il possès de bale de bande de Juve no si traduseve inte creazion e soredut inte realizazion di grandis ocasions di gol, no dome par vie che Karnezis al steve in vuaite, e ce dut l’Udin ‘barricadero’ e ‘catenacciaro’ al tignive bot, ma ancje parcè che Pogba, Coman, Mandžukič e Evra no rivavin a dâ il miôr di se, judâts in chest, soredut i atacants, de precision chirurgjiche dai intervents di Heurtaux e di Danilo.
Sierât il prin timp cence goi, cundut de pression puartade indenant cuntune cierte costance de bande di Lichtsteiner, intant che Di Natale al restave sbandonât indenant e Thereau al veve il dovê di tornâ a nivel de seconde linie, l’Udin al vierzeve la seconde frazion cun chê stesse ande e cun chê di resisti e di viodi di rispuindi in cualchi maniere
La muraie dai blancs e neris vistûts di blu e di zâl e continuave a fâi cuintri ai juventins che a jerin ancjemò plui confusionaris e imprecîs che tai prins cuarantecinc minûts, cundut de energjie gnove che e rivave di Dybala. Cun di plui, cuant che l’ex Pereyra al jere pront pal apontament cu la bale juste al cjatave ancje Bruno Fernandes, l’om just tal puest just, che i dineave la pussibilitât di lâ in gol.
Cussì la Juve e tacave a pierdi colps, l’Udin al cjatave il spazi par imbastî cualchi cuintripît e in cheste maniere al nasseve il gol dal un a zero: balon slargjât a man drete par Kone e par un so cross pinelât par Thereau, che al minût numar 78 le butave cence fastidis dentri dal sac daûr di Buffon.
A chel pont la Juve e provave a zuiâ la cjarte Lloriente, ma l’Udin al rivave dongje dal doi a zero cuntune biele conclusion di Kone e nancje tai minûts di recupar i parons di cjase a rivavin a mudâ chel che al è un risultât storic, sei pal Udin che par lôr, pe prime volte batûts in cjase te prime partide di campionât.
Prossime partide a Udin cuintri dal Palermo tal gnûf stadi che cualchidun al volarès clamâlu Dacia Arena. E che invezit al sarès miôr che finalmentri si indotàs di une biele segnaletiche bilengâl o plurilengâl, ven a dî ancje par furlan.

robotstxt: allowed

filter: keep


text:
»»» ILfurlanist mascarât
Tra Rölar e Kheirar
Il carnavâl sauran
A Sauris, che i libris a definissin "particolâr isule alogrote todescje", ben prime dal pressut e de bire, al jere za il carnavâl.
La fieste si davuelç cul confront tra il Rölar (la figure demoniache che e cjape il non dal "röln", che al à tacât te schene e che al scampanote vie pe fieste), il Kheirar e une schirie di Scheintena schembln (lis mascaris brutis) e di Scheana schembln (lis mascaris bielis).
Par savê alc di plui, lait a viodi cheste pagjine dal sît Carnia.org.
10 Saturday Feb 2007
»»» ILfurlanist mascarât


text:
Al mi e sclopât te bocje al prin muardon e tant che cu lis mans o cirivi di no pierdi le polpe che cirive di colâ come le marmelade da un panin masse cjariât, o vevi 'ne bocje da ridi pensant a...
No jé colpe mê se cheste pome mi fâs simpri pensâ ae voie di muardi ch'a i ven a un om cuant che al leche ingort il plasê di une femine ma a é colpe di me agne Lene che mi à dât le drete:
- Mangje chei madûrs tant che son pronts e lasse chei dûrs de bande. Po metiju tal congjelatôr che i cacos par madurîsi e an bisugne di frêt...
E cussì a son tre mês chi tiri fûr un caco par setemane. Lu tiri fûr le sere par ch'al vedi timp di smolâsi vie pe gnot. Al mi displâs di rivâ ae fin dai cacos ma vè le stagjon des freulis che rive vé!


text:
La
aministrazion comunâl di Iruñea / Pamplona e à fat cognossi i
risultâts di une inchieste su lis scuelis pe infanzie de citât
basche che e à cjapât dentri passe un miâr di fameis che a àn
almancul un frut di trê agns. Se la reson principâl che e puarte i
gjenitôrs a sielzi une scuelute impen di une altre e reste chê de
vicinance, e cres simpri di plui la atenzion pe ufierte linguistiche.
A chest proposit, la maiorance dai intervistâts si declare sodisfat
pe incressite des scuelis cul euskara
tant che lenghe veicolâr ancje se la ufierte e reste plui basse de
domande. Cun di fat il 38,5% des fameis e varès volût iscrivi i
fruts tune scuele cul basc veicolâr, ma dome il 26,6% al à podût
fâlu.
Font:
Naiz:,
10/01/17;
Noticias de Navarra, 10/01/17


text:
Imprese Di Pulizie di Friuli-venezia Giulia
La lista delle città di Friuli-venezia Giulia dove ci sono società dalla categoria Imprese Di Pulizie.
- A
- Imprese Di Pulizie di Aviano (Friuli-venezia Giulia)
- Imprese Di Pulizie di Azzano Decimo (Friuli-venezia Giulia)
- C
- Imprese Di Pulizie di Cividale Del Friuli (Friuli-venezia Giulia)
- Imprese Di Pulizie di Codroipo (Friuli-venezia Giulia)
- Imprese Di Pulizie di Cordenons (Friuli-venezia Giulia)
- F
- Imprese Di Pulizie di Fontanafredda (Friuli-venezia Giulia)
- G
- Imprese Di Pulizie di Gemona Del Friuli (Friuli-venezia Giulia)
- Imprese Di Pulizie di Gorizia (Friuli-venezia Giulia)
- M
- Imprese Di Pulizie di Monfalcone (Friuli-venezia Giulia)
- Imprese Di Pulizie di Muggia (Friuli-venezia Giulia)
- P
- Imprese Di Pulizie di Pasian Di Prato (Friuli-venezia Giulia)
- Imprese Di Pulizie di Pordenone (Friuli-venezia Giulia)
- R
- Imprese Di Pulizie di Ronchi Dei Legionari (Friuli-venezia Giulia)
- S
- Imprese Di Pulizie di Sacile (Friuli-venezia Giulia)
- Imprese Di Pulizie di San Giorgio Di Nogaro (Friuli-venezia Giulia)
- Imprese Di Pulizie di San Vito Al Tagliamento (Friuli-venezia Giulia)
- Imprese Di Pulizie di Sesto Al Reghena (Friuli-venezia Giulia)
- T
- Imprese Di Pulizie di Tolmezzo (Friuli-venezia Giulia)
- Imprese Di Pulizie di Trieste (Friuli-venezia Giulia)
- U
- Imprese Di Pulizie di Udine (Friuli-venezia Giulia)


text:
Sîs goi par une partide di fin stagjon, tipiche, rilassade e plasevule, che e je soredut une fieste par Sant Totò Di Natale. Udin e Sampdoria a sierin il campionât cuntun pont par om, a fasin viodi robis bielis e erôrs di sgrisulâsi, si gjoldin la salvece concuistade za timp indaûr e a lassin sul cjamp cualchi pont di domande su ce che al è stât vie pal an e ce che al sarà pal avignî. Pal Udin in particolâr a restin viertis lis cuistions che a tocjin ce rûl che al varà Guidolin te scuadre blancje e nere e soredut se a’nt varà un e cuâi che a son i zuiadôrs che a restin, chei che a van vie e chei che a rivaran. Pe scuadre furlane al è soredut di domandâsi cemût che si à di fâ par no tornâ a zuiâ un altri campionât cussì grîs e cence grandis sodisfazions e di fâ in maniere che nol sucedi un altri viaç.
La partide si vierç cul prin gol di Okaka dopo dîs minûts, che a chel al rispuint ae sô maniere Di Natale. Totò al segne l’un a un cuntune punizion di soremestri che e lasse Fiorillo fer su la linie de puarte a cjalâ il balon jentrâ tal sac là che no si rive a cjapâlu. Gol numar 191 in serie A e fieste in bancjine cun Guidolin che al fâs il ‘sciuscià’. La lustrade di scarpis dal tecnic e puarte bene e Di Natale al puarte in vantaç l’Udin cuntune deviazion a puarte viert su cross di Pereyra. Prime dal interval il cjapitani al cjape ancje un pâl e al tire fûr di pôc une altre punizion.
Il secont timp si vierç cui ospits che a sburtin un tic di plui e a rivin a segnâ il doi a doi cun Eder e a passâ in vantaç cun Soriano. In ducj doi i câs a son determinants i balons confenzionâts di Okaka e une cierte fragjilitât de difese blancje e nere. Però al è ancjemò timp par comedâ la situazion: i pense Di Natale, judât cence volê di un passaç indaûr fat di Wszolek, che al viôt chê bale golose e le met in puarte.
Vie pe setemane si savarà za alc in cont dal avignî di Guidolin e plui in gjenerâl dal Udin. Al somee sigûr che Di Natale al resti e cheste e je une biele notizie se al zuie compagn che tes ultimis partidis e soredut se l’Udin dal 2014/2015 al vignarà fat sù cun lui e no intor di lui, cemût che al è stât chest an. Il so contribût di tecniche, di caratar e di esperience al è impuartanton e al va valorizât inte maniere miôr.
Chê che si siere e je stade une stagjon là che in tantis ocasion a son mancjadis gjambis, cûr e cerviel, là che zuiadôrs a àn deludût il public, rindint mancul di ce che si spietavisi di lôr, soredut in difese – Naldo e Danilo – e in atac, cemût che si à viodût tal câs di Muriel, che a part cualchi partide di Cope Italie nol à rivât a esprimi cualitât e continuitât.
Chê che si siere e je stade une stagjon che tai moments bogns e à fat saltâ fûr il talent zovin di Scuffet, Widmer e Bruno Fernandes, cu lis confermis, dentri dal campionât e in Cope Italie, di Pereyra e Heurtaux.
Chê che si siere e je stade une stagjon là che par sigûr nol à funzionât alc te preparazion e la jessude svelte de Europa League e je stade la prime dimostrazion di chest. Pal 2014/2015, là che no saran altris impegns fûr dal campionât e de Cope Italie e duncje no saran scusis di premuris e stress, si varà di tignî cont ancje di chest aspiet.
Pal 2014/2015 i tifôs a spietin un Udin mancul grîs: plui atent, plui concret, plui costant.
Pal 2014/2015 al è just domandâ ancje un Udin plui furlan. Cu la lenghe furlane che si le dopri pardabon te comunicazion istituzionâl de societât e che e sedi doprade te cartelonistiche dal stadi gnûf. E je une maniere par jessi in Europe ancje chê, cemût che a mostrin i esemplis dal Barça e dal Athletic Bilbao. E je une maniere par jessi plui ricognossibii, plui internazionâi e plui furlans.
Se cumò ancje il lat al devente Blanc, no si pues plui spietâ che si palesi almancul un pôc plui furlan ancje il nestri blanc e neri.


text:
Notis legâls
La Comunitât Culinâr dal Friûl e dopre il sît uficiâl http://www.friulicollinare.it/ realizât da INSIEL Spa e Regjon Friûl Vignesie Julie, par dâ al citadin une vision complete de Aministrazion e permeti un facil acès ai servizis.
L'obietîf al è chel di furnî une informazion il plui pussibil inzornade e precise. I contignûts a puedin no sei simpri esaurients, complets o inzornâts, cun dut che a sedi une redazion simpri ative. Tal câs ca vessin di sei segnalâts erôrs si proviodarà a coreziju in curt.
Lis informazion a son, a voltis, colegadis cun sîts esternis li che la Comunitât Culinâr dal Friûl no à nissun control e dulà che la Comunitât Culinâr dal Friûl no si cjape nissune responsabilitât.
E je cure de Comunitât Culinâr dal Friûl ridusi al minin lis disfunzions par problemis tecnics. Part dai dâts o des informazions che a son tal sît a podaressin sei stâts metûts o struturâts in archivis/bancjis dâts o in formâts no libars di erôrs. No si garantìs che il servizi nol podedi vê interuzions o che nol sedi in altre maniere influençât di chescj problemis.
Lis pagjinis dal sît a son inzornadis di bande dai Uficis/Servizis competents par materie.
Clausule di responsabilitât
La Comunitât Culinâr dal Friûl no à nissune responsabilitât par chel cal rivuarde i contignûts di sîts esternis (che si pues acedi par mieç di leams presints in chest sît) furnîts come sempliç servizi ai utents de rêt. Lis opinions contignudis tal sît no pandin par fuarce il pont di viste de Comunitât Culinâr dal Friûl.
La Comunitât Culinâr dal Friûl no si cjape nissune responsabilitât pai problemis che a puedin vignî fûr tal doprâ chest sît o sîts esternis a chest ma a lui colegâts.
Cheste clausule di esclusion di responsabilitât no à la finalitât di limitâ la responsabilitât de Comunitât Culinâr dal Friûl inte violazion des disposizions de leç nazionâl aplicabil e nancje tai câs dulà che par norme di leç no pues jessi escludude.
I ogjets di podê scjamâ (download) presints in chest sît, come ad esempli la modulistiche, a son disponibii liberementri e di bant.
La riproduzion o l'ûs di informazion di test e multimediâls (suns, imagjinis, software e v.i.) a son permetûts cun la indicazion de font e - se a ven domandade une autorizazion prime - cheste e mostrarà a clâr ogni eventuâl restrizion.
Nuie, nancje in part, al podarà jessi copiât, modificât o vendût a fins di vuadagn.


text:
Tant timp, e miôr subit no fevelâ di universitât parcè che a saressin plui che altris blestemis.... ca mi coventaran 20 agns par rivâ in somp.... anyway, cambìn gjenar, e provin cu lis recensions, tant par no savê ce fâ. chê altre setemane mi soi scoltât un pôc Suns-Antologjie de musiche furlane vol1
, cun dute la musiche furlane fin al 98. Nol è che sedi cussì espert di musiche furlane, parcè che no je mainstream
, par cui tu âs di cirile tu e se no tu restarâs a Dario Zampa e pôc altri. Jo par dî la veretât o'nd ai cualchi disc, dlh posse, un di aldo rossi bielut vinçût doi agns fa su cun chei dal faf, dek ill ceesa (il miôr secont me, grant biel disc, gjenar+lenga) cjot lì di ROF, inzirli, cjatât fûr ancje chel par câs lì di ROF (pecjât che no ai i tescj, parcè che o capissi pôc e nuie) e vonde. ah no ancje un di un pâr di agns fa dai beâtles. par cui de musiche fin al 98 no cognossi nuie. e a son robis bielis. Mi son plasudis:
track 2, la mê preferide, test bielon
track 4, bielute
track 5, gran biel ritmi
track 9, biele base e biel test
track 6 diviarse, e furlan "me"
il disc al è ben fat, cuntun librut cun ducj i tescj... il probleme al è che dopo cjatâ altre robe al è dificil... su internet al è 0, anzi no si cjatin su utub a vonde videos di maieron, che al è brâf, mertarès plui atenzion... ma par esempli dai povolar ensemble nol è nuie. e spes al è dificil propi cjatâ i discs, parcè che magari a son finûts, e no ju ristampin, e si torne simpri lì. par esempli cirivi timp fa un libri par furlan, ma no si lu cjate di nissune bande. par cui no tu rivis a vignî fûr... mah let's go back to studying....


text:
L’Udin al va a rompisi i cuars cuintri dal Toro. Dopo dôs partidis là che la scuadre e someave vê rivât adore a liberâsi des sôs inciertecis e a cjapâ sù une fisionomie tatiche e agonistiche plui adate par frontâ il campionât, la ande che e à cjapât la partide di îr e soredut il so risultât finâl a son une frenade pericolose e un pas indaûr che al fâs vignî pôre. Magari cussì no, cumò al somee pardabon che no sedin plui dubis: la scuadre furlane e à di scombati par salvâsi.
Chê cuintri dal Turin je une “zornade no” e si lu capìs za sul imprin. L’Udin al cjape la iniziative ma nol rive a jessi masse incisîf, un pôc par merit de difese e dal puartîr dal Turin e soredut pai siei limits te fase ofensive. Il Toro si difint cun ordin e al colpìs in cuintripît, ma Brkič al à la situazion sot control e cussì il prin timp si siere cence goi.
La riprese si vierç cun Gudiolin che al cambie Fernandes cun Maicosuel. L’intindiment al varès di jessi chel di dâ plui velocitât aes azions di atac, però ce che al salte fûr al è dute une altre musiche, cul Udin che nol à compatece e il Toro che al rive a cjatâ une altre volte la strade dal cuintripît e cun doi passaçs, di Brighi a Cerci e di Cerci a Farnerud, al met il so zuiadôr svedês denant di Brkič: pinelade di sot e un a zero pai ospits.
Il Toro al met il gol in cassefuarte e al tire sù dutis lis bariduris che a coventin par fermâ la voie dai blancs neris di dreçâ la partide. L’Udin al môf la bale ma nol rive a scjavaçâ la muraie toriniste, cundut che Guidolin al fâs jentrâ ancje Nico Lopez.
A mancjin chê grinte e chê luciditât che si jerin viodudis inte partide cul Napoli e ancje in chê cuintri de Juve: Di Natale al è isolât e intermitent e i siei compagns di scuadre a dan la impression, di une bande, di scugnî zuiâ pal cjapitani e, di chê altre, di zuiâ ognidut par so cont.
Il risultât al è che la scuadre no à ecuilibri e il Toro al fâs ancjemò mâl ator de mieze ore dal secont timp cun Immobile che al cjate la bale juste pal doi a zero.
Al Udin i reste sù par jù un cuart di ore par provâ a dreçâ la partide, ma il so atac afanât e confusionari nol rive a combinâ nuie di bon.
Cumò la situazion si fâs grivie. Lu conferme ancje il sbroc di Guidolin ae fin de partide che si à dit dispunibil a fâ un pas indaûr. La robe e je rientrade e chest al è un ben: un cambiament de direzion tecniche in chest moment nol somee jessi la robe miôr, stant che tes ultimis partidis ancje il tecnic al veve mostrât di jessi in stât di meti in cjamp la scuadre cun sintiment e di recuperâ ancje la voie di jessi scuadre e di scombâti in grup dai siei zuiadôrs.
Al è ben che il mister al cjapi in man la situazion compagn che tes uiltimis setemanis e no cemût che (nol ?) veve fat timp indaûr. A son diviers problemis, ma – daûr di chês che a son lis prestazions individuâls – al salte fûr in particolâr chel che al tocje Di Natale che nol somee plui lui. Il rapuart tra la sô presince in cjamp, il so rindiment e chel de scuadre al è une sorte di reazion a cjadene negative e la domande e ven sù spontanie: no saraial miôr che al lassi spazi a cualchidun altri – chel Udin cence Totò dal San Paolo al è stât un dai miôr di dute la stagjon – e che al resti a disposizion par jentrâ eventualmentri tal secont timp e par judâ a cressi i siei compagns plui zovins par che a rivedin a esprimi miôr il lôr potenziâl?
Cumò al covente preparâsi ben par lâ a zuiâ a Livorno.


text:
Talian |
Furlan |
BEĀT LČS |
Cjantant Endrigo | Tinkara
AT COSTITUTĪF
REPUBLICHE ITALIANE
Ai 23.09.2002, a Udin
- Si costituģs la Associazion Culturāl NUMAR 1.
- NUMAR 1 e ą sede a Udin e e sarą operative sedi in Italie che tal forest. E podarą mudā direzion dome daūr di delibare a pueste.
- NUMAR 1 e je libare, cun caratar volontari, no ą fins di vuadagn, no ą indreēament politic e e lavore dome che par fins culturāi, ricreatīfs, formatīfs, informatīfs etics e sociāi. Si met finalitāts tant che:
- il studiā, il meti in vore e valorizā iniziativis e servizis tal setōr de culture dal Friūl cun prevalź pes oparis in lenghe furlane e te lenghe di altris minorancis linguistichis, tant che chestis oparis a sedin musicāls, artistichis, dal spetacul, dal turisim e dal timp libar;
- il promovi la lenghe furlane tra i zovins, in ogni forme e maniere;
- il difondi e il promovi chestis ativitāts e lis sōs finalitāts midiant di ducj i mieēs di comunicazion, cun rilźf particolār de informatiche, di internet, de pueste eletroniche, dal marcjāt eletronic e derivāts;
- il difindi e il miorā la cualitāt de vite dai citadins;
- il parā vie, o almancul il passā in cierte part, i fatōrs obietīfs di impediment de comunicazion, che a staronzin lis espressions vitāls dai citadins disvantazāts;
- il promovi e il disvilupā une culture de solidarietāt di gnovis formis di partecipazion e integrazion sociāl tra i individuis;
- lelaborā, il promovi e il difondi contribūts culturāi, educatīfs e sientifics sul teme de solidarietāt e dai servizis sociāi, cun rivuart particolār ai fenomens de emargjinazion e dal disasi sociāl;
- il promovi, il prudelā e il sostignī il volontariāt in cualsisei sō forme.
E podarą aderī, daūr di decision dal Consei Diretīf, a ents, federazions tignint salde la sō autonomie e tacant contats cun organizazions talianis e forestis di fate simil. Tal stes spirt de sō istituzion e podarą promovi, sostignī e meti in vore cun ogni mieē permetūt e tes formis garantidis dal ordenament juridic, il difondisi de culture musicāl, des arts e dal spetacul, cun atenzion particolār ai artiscj e ai events furlans. La associazion e intint di promovi, prudelā e sostignī i contats tra i artiscj, il public, lis emitentis radiofonichis e televisivis, i studis di regjistrazion, i tecnics, i ents o personis che a organizin events e e podarą pūr jź organizā manifestazions culturāls, musicāls, teatrāls, ricreativis, cinematografichis e artistichis ancje inviant convenzions cun ents publics e privāts; e promovarą dibatiments, incuintris, cunvignis, seminaris, tirocinis, studis, ricercjis, stages, conferencis, concors e premis, ancje colaborant cun tierēs che a promovin chestis ativitāts.
E podarą cjapā sł, sburtā e coordenā iniziativis cun caratar didatic indreēadis a difondi la culture musicāl tes universitāts e tes scuelis di ogni ordin e grāt, organizā pūr jź cors di istruzion musicāl; e podarą fā ativitāt di publicazion e difusion di periodics, libris, boletins di informazion, materiāl sonōr tant che cd, curdelis magnetichis o altri, materiāl audiovisīf tai setōrs che a interessin; e podarą proponi servizis bibliotecaris, di catalogazion e redazion e ogni altre ativitāt che si calcoli che e tocji la difusion de culture musicāl. E podarą judā i musiciscj difondint la cognossince di normis e informazions che a tocjin la categorie. E podarą cjapā a vore o ingaiā artiscj, esperts o personāl difūr de associazion; ai fins si podarą rivā ancje par mieē di trasmissions radiofonichis e televisivis, creazions di sīts Internet e chat-lines e ogni forme di comunicazion cun altris tecnologjiis telematichis. Par meti in vore il fin associatīf e podarą fā, in misure no prevalente, ativitāts comerciāls, che li jentradis che a ndi vignaran a saran destinadis al finanziament dal fin associatīf. E podarą promovi, prudelā, sostignī e gjestī cors di formazion e centris pal insegnament lavoratīf smirāt, pes problematichis dal disasi sociāl, leantsi ancje aes istituzions culturāls, sientifichis e academichis; e podarą promovi, prudelā, sostignī e partecipā ae nassite di cooperativis sociāls; e podarą promovi, sostignī e gjestī intervents sociāi e sanitaris di fate preventive, terapeutiche e riabilitative; e podarą promovi, sostignī e gjestī circui culturāi e centris socioricreatīfs; e podarą promovi e partecipā ae nassite e al sostegn di altris associazions o iniziativis in ogni cās di agregazion, cun finalitāts de stesse fate.
La associazion no podarą fā ativitāts diviersis te sostance di chźs segnadis ca parsore, gjavant chźs che ur sedin leadis in mūt diret.
- La durade de associazion e je di timp indetermināt.
- La aministrazion ordenarie e straordenarie e je afidade a di un Consei Diretīfs componūt di doi a cinc membris elets de assemblee. Chescj a restin in carghe cence limits di timp, fintremai a dimissions o a revoche deliberade a maiorance de assemblee. Il Consei dentri dal numar dai siei membris al nomene il President, il Vicepresident e il Tesorīr.
Il President al ą par ogni efiet di leē la rapresentance legāl de associazion.
Cun di plui:
a) al clame lis riunions de assemblee e dal Consei Diretīf;
b) al firme i ats e al met in vore il delibaris dal Consei Diretīf;
c) al cure la osservance dal statūt e al invie i ats pes eventuāls modifichis;
d) al cjape in cās di dibisugne e di presse i proviodiments di competence dal Consei Diretīf, che jai presente pe ratifiche te riunion successive.
Al č proibīt al Consei Diretīf di dā fūr utii, cedi bens, prestā servizis diviers di chei de organizazion a cundizions plui vantazosis a cui che al lavore e che al fās part de organizazion stesse.
E je acetade la pussibilitāt di corispuindi ai aministradōrs e conseīrs compens individuāi.
Al President dal Consei Diretīf i spiete di jessi rimborsāt di ducj i coscj sostignūts, in Italie e tal forest, par fā la ativitāt.
- Lesercizi sociāl si siere ai 31/12 di ogni an.
Il prin esercizi si sierarą ai 31/12/03.
Ae fin di ogni esercizi il Consei Diretīf al prepare un rindicont consuntīf che al ą di jessi presentāt par jessi fat bon de assemblee, che e ą di jessi clamade dentri di cuatri mźs dal sierāsi dal esercizi.
De date dal avīs di clamade, rindicont preventīf e consuntīf a saran lassāts li de sede de associazion a disposizion dai socis che a vessin voie di consultāju.
- Si met in zonte a chest at, sot de letare A, il Statūt tant che al fasi part ad in plen di chest at.
Talian |
Furlan |
BEĀT LČS |
Cjantant Endrigo | Tinkara
© Numar UN 2002
Tutto il materiale presente su questo sito č di proprietą dell'associazione Numar UN
numar1@missionteam.org


text:
»»» ILfurlanist 482
Pelizzo riconfermât President de SFF
Te prime sentade, il gnûf Consei al aprove un document a pro dal furlan a scuele
Îr dopomisdì il gnûf Consei gjenerâl de Societât Filologjiche Furlane al à elet il President, confermant Lorenzo Pelizzo.
Dopo vê elet ancje il diretîf, il discors al è tornât su la cuestion dal insegnament dal furlan a scuele e o soi content che al sedi stât aprovât il document che o podês lei chi sot, li che la sostance e je che la Societât Filologjiche Furlane e domande cun fuarce il rispiet e la aplicazion de leç 482/99 in particolâr dal articul 4 (comis 1 e 2) pal insegnament dal furlan a scuele.
Cun chest document si sclarìs cuale che e je la posizion uficiâl de SFF.
Ve chi in anteprime il test de mozion aprovât ae unanimitât:
Daspò la notizie de propueste par une leç di suaze sul aprendiment/insegnament dal furlan – metude adun de Comission pai obietîfs didatics costituide dentri tal Osservatori regionâl de lenghe e de culture furlanis (OLF) e po dopo cjapade de Agjenzie regjonâl de lenghe furlane (ARLeF) – traviers i mieçs di comunicazion, cjarte stampade e sîts internet in particolâr, si è tornade a impiâ la cuestion dal furlan a scuele.
La Societât Filologjiche Furlane e je la istituzion regjonâl che, salacor plui di cualsisei altri ent o associazion, fin dal inviâsi des sôs ativitâts – duncje une vorone prime des normis statâls di pupilance des lenghis autoctonis – si è impegnade a pro di un slargjament inte scuele dal patrimoni culturâl e linguistic dal furlan. A titul di esempli, a puedin valê: la istituzion, tai agns Cuarante, dai prins cors di culture par insegnants, i concors di diviers gjenars pai fruts des scuelis, la produzion di svariâts materiâi didatics, lis tantis publicazions ce pai students ce pai insegnants, par no fevelâ po dopo des consulencis, de istituzion di un setôr di documentazion scolastiche te Biblioteche dal sodalizi e di une Comission scuele o ben, plui in gjenerâl, di dutis lis formis di colaborazion intiessudis cui organisims scolastics.
Stant il sfuarç di difindi e di promovi la marilenghe ancje midiant lis istituzions scolastichis, la Societât Filologjiche Furlane – là che tra l’altri a operin oms e feminis che dispès a vegnin propit dal mont de scuele – no pues che augurâsi e domandâ cun fuarce ai orghins regjonâi che a ’nd àn competence la metude in vore de leç statâl 482/1999, in particolâr i comis 1 e 2 dal articul 4, là che si dîs, in sostance, che l’aprendiment de lenghe minoritarie al à di jessi sigurât traviers il percors de scuele dal oblic.
Cun chê stesse fuarce, la Societât Filologjiche e racomande ai orghins competents, prin di dut e sore dut, la massime informazion e trasparence tai confronts di ducj i sogjets – istituzions, uficis, insegnants, gjenitôrs – in relazion al pês, in tiermins di risorsis umanis e economichis, che la aplicazion de leç e domandarà.
I vûl fate clarece, in altri peraulis, su cui al à di fâ ce e, cuestion di no pôc cont, cun cuâi mieçs. Se e je vere che par rivâ al obietîf stabilît de leç 482/1999 a coventin un numar suficient di insegnants formâts come cu va, materiâi didatics e, plui in gjenerâl, la disponibilitât e il coinvolziment di cetancj sogjets – scuelis, Universitât, Ufici Scolastic Regjonâl, comissions e vie indenant – i vûl metût jù in prime istance un plan di lavôr un grum in detai e cun cifris precisis. La Societât Filologjiche Furlane, in sumis, tal confermâ la sô responsabilitât e il so impegn a pro de valorizazion e de promozion dal patrimoni culturâl e identitari furlan, e domande clarece, prudence e bon sens ancje in cheste ocasion, fondamentâl pal avignî de nestre lenghe. O declarìn, par concludi, la nestre intenzion di continuâ a fâ dut ce che al è pussibil par contribuî a inviâ la metude in vore des normis statâls di pupilance de lenghe furlane e par fâ capî ai furlans – par nassite o ben par elezion – che studiâ il furlan e par furlan nol è un limit, ma une grande ocasion di cressite culturâl e inteletuâl.


text:
Ikurriña
La Ikurriña al è un simbul dai Bascs e la bandiere uficiâl dal Paîs Basc, une des Comunitâts Autonomis de Spagne.
La bandiere e fo disegnade dai fondadôrs dal Partît Nazionalist Basc EAJ-PNV, Luis and Sabino Arana, su la base de bandiere britaniche, la Union Flag e je par solit viodude come simbul nazionâl ma no uficiâl dal Euskal Herria, teritori che al comprent dutis lis tieris storichis baschis. Si viôt spes ancje tal Paîs Basc Francês e je ancje part de bandiere no uficiâl di Saint Pierre e Miquelon, une comunitât di oltrimâr de France, logade inte Americhe dal Nord e che e dulà che si sistemarin marinârs bascs francês. La Ikurriña e je ancje il simbul dal Partît Nazionalist Basc (EAJ-PNV). Une polemiche esist sul so ûs par vie che al inizi e jere il simbul dome di une sezion dal partît, che de Biscaglie (Gipuzkoa ) e un grum di int e je convinte che e sedi miôr une altre bandiere par rapresentâ il teritori. Cuintri vers al è ancje l'ûs de svastiche prime dal 1930. Al esist ancje un altri simbul tradizionâl basc, il lauburu, che al dì di vuê al ven doprât dome di partîts minôrs.
La bandiere e fo designade intal 1894 par rapresentâ la provincie de Biscaglie (Vizcaya in spagnûl, Bizkaia in basc) jenfri di une colezion di siet bandieris, une par ogni provincie basche e une par dut il paîs. Purpûr, viodût che la ativitât dal PNV e jere pocje fûr de Biscaglie, dome la bandiere di chê provincie e fo ricognossude publicamentri. E fo tirade su pe prime volte intal "Euzkeldun Batzokija", une associazion che antenade dal EAJ-PNV. Il partît la adotà intal 1895 e, tal 1933, la proponè come bandiere par dut il Paîs Basc storic. La influence de bandiere britaniche e je probabilmentri dovude ai fuarts leams che in chê volte a jerin tra Bilbao e la Grande Bretagne.
Intal 1936, in graciis al fat che i Bascs a vevin acetât la "ikurriña" e su sugjeriment dal conseîr socialist Aznar, il Guvier Basc la adotà come bandiere de Regjon Autonome Basche. Il regjim dal Gjenerâl Franco la proibì tal 1938 (e fo invezit ancjemò doprât tai dipartiments bascs de France. E deventà un simbul di sfide – lis primis azions dal grup clandestin ETA e forin la esposizion di bandieris in puescj publics. Dilunc la transizion spagnule vierç la democrazione, e fo legalizade intal 1977. Doi agns dopo, il guvier basc la adotà come bandiere dal Paîs autonom Basc. E fo adotade ancje dai nazionaliscj intal rest des tieris baschis.
Il daûr ros al è simbul de int de Biscaglie (la raze); la crôs verde e pues rapresentâ il rôl di Guernica, un simbul des vieris leçs de Bizkaia, o Fueros; e parsore, une crôs blancje, simbul de devozion catoliche dai Bascs. Ros, blanc e vert a son deventâts i colôrs nazionâls bascs.
Non[cambie | modifiche il codiç]
Il non al è un neologjisim creât dai fradis Arana di ikur ("mark, sign", confronte cun il Catalan senyera). E fo pensade come peraule gjeneriche par "bandiere", ma ae fin e cjapà un significât precîs; vuê la peraule par basc par bandiere e je bandera, derivade dal spagnûl. Un procès simil si lu viôt ancje par altris neologjisims nazionaliscj bascs, come lehendakari e ertzaintza, creâts al inizi come tiermins gjenerâi, ma dopo aplicâts pratichementri dome pal President Basc e la Polizie Autonome Basc. La grafie origjinâl doprade dai Aranas e jere ikuŕiñ (la -a finâl al è l'articul definît basc); la grafie moderne e je ikurrin.
Figuris[cambie | modifiche il codiç]
-
Il daûr ros e lis riis verticâls, orizontâls e diagonâls a son similis al embleme dal Ream di Navarre.
-
Cavalîr cun la bandiere de Navarre, la ikurrina e la Arrano Beltza intun omaç ai membri dal ETA.
-
Il partît nazionalist basc di çampe Herri Batasuna al dopre un logo ispirât de Ikurriña.


text:
IL CORS ROMA
Cors Roma, li' Tors, i Puartins, i Palaçs
Borc di antichis origjinis, al à vût grant splendôr tal Medioevo e tal Rinassiment.
Come conseguensa dal impetuôs svilup comerciâl, tal ‘300 il pissul nucleo abitât, nassût ator dal Cjiscjel, al è cressût fôr di misura, tant che a son stadis crostruidis trê sucessivis sintis muraris.
La Tor Orientâl (1304) a faseva part dal prin sercli.
Tra i palaçs a si podin amirâ la Cjasa Piturada, afrescada tal XVI secul cun scenis da la vita di Ercole.
Passada la Tor, a si viersin il Borc di Mieç e il Borc Gnôf, tajâts a metât dal Cors Roma, asse puartant da la sitât storica.
Via par chista strada li' fameis diventadis sioris a àn costruît tra il ‘500 e il ‘700 i siei palaçs cui biei puartins (una volta su duti' dôs li' bandis dal Cors), in particolâr il Palaç Monaco (XVI secul), cu la biela fassada afrescada, cu li' fignestris gotichis, che a si zonta ai rêsts di Palaç Cisternini, dal cuâl a restin dome li' colonis cui fregjis e li' decorassions (al è stât brusât tal an 1799 cuant che al passagjo di una colona russa al comânt dal gjenerâl Suwaroff, i soldâts a àn cjatât ripâr in una part dal palaç: al era il mês di Avrîl e a ploveva tant che mai; i soldâts bagnâts fin tai vues, a àn impiât fogherôns par suiasi e a àn provocât un incendio cussì grant che sê che al è restât da la costrussion al à dovût jessi demolît.
Di front ai rests di Palaç Cisternini a si cjata il sietsentesc Palaç Marsoni -Asquini.
Fra chiscj doi palaçs a passava la seconda sinta muraria.


text:
7/03/2008
Gotis di salût
Vuê o publichìn il materiâl de ultime campagne promozionâl de Aziende pai Servizis Sanitaris n. 5 "Basse Furlane" produsût in gracie dai contribûts de L. 482/99.
Le campagne e promôf il latament cul lat de mari, e si si insuaze intune serie di ativitâts che le ASS 5 e à scomençât zaromai di cualchi an, cul obietîf di promovi un bon stîl di vite.
La ASS 5 e à produsût une vore di materiâi difarents (sportis, manifescj, libruts, segne libris) pardabon biei. Sperìn in curt di rivâ a meti in linie cualchi altri esempli.
Par savê alc di plui ve chi un articul su la campagne Gotis di salût.
Se o volês vê plui informazions o domandâ materiâl par dâlu fûr, scrivêtnus une email a sporteliscj@gmail.com
Etichette: lenghe furlane, materiâi
Nessun commento:
Iscriviti a: Commenti sul post (Atom)


text:
»»» ILfurlanist mascarât
Purcit in mascare a Muris
Il carnavâl in Patrie al vuiche
In Indie e je la vacje, in Egjit al jere il gjat… e in Friûl? No sai, ma il purcit pal Friûl al à un rûl impuartanton… beh, ognidun al à ce che si merte, no?!…
Dut câs us segnali la simpatiche fieste inmaneade de associazion Muris in Fieste, che par sabide che e ven e à pensât di celebrâ il Carnavâl cul Purcit in mascare.
Apontament li dal Centri Sociâl sabide ai 17 di Fevrâr aes 8 di sere.
Aes 11 "Rigatoni’s time"… ma no jerial miôr un bon plat di lidric cu lis fricis? No stait a pensâ mâl, la mê osservazion e jere dome par restâ in teme cul menù furlan…
E se ancje nol è tant lidric, al baste che al sedi il rest 😉
10 Saturday Feb 2007
»»» ILfurlanist mascarât


text:
Cussì e scriveve, un secul e mieç indaûr, Catarine Percude (1812-1887), la vôs plui alte (parie cun Federico de Comelli) de prose furlane dal Votcent, intal incipit de sô conte salacor plui biele, Lis striis di Gjermanie. La «contesse contadine», sicu che e je stade clamade, e fo une personalitât une vore interessante pai siei timps. Nobile che no si tirà mai indaûr cuant che i tocjà di mandâ indevant la tiere di famee (in chel di S. Laurinç di Manzan). E, intal stes timp, persone studiade, plene di interès, tant di vê une corispondence seguitive cui inteletuâi de epoche: Francesco Dall’Ongaro e Carlo Tenca e rapuarts culturâi cun Aleardi, Carducci, Valussi, Tommaseo. E di dedicâsi a la scriture, robe no facile par une femine in chei timps. E cun di plui, a la scriture in lenghe furlane.
La sô prose e je vualive, sclete e frescje, sicu che si pues preseâ inte citazion culì par sore. Là che leiende e mît a nassin de osservazion rigorose de nature e des sôs manifestazions.
Bindo Chiurlo al à vût scrit di jê: «l’inspirazion intime e concentrade e passe intal stîl e intai sunôrs, pe aderence strete de forme al pinsîr, pe cuasi assolude perfezion de lenghe e dal stîl». E Amedeo Giacomini al cjatave in jê «une gracie, des voltis ruspie, ma plui dispès maliconiche, un pudôr dai sintiments che al somee tipic des feminis furlanis di ogni timp, un sens dal dolôr e dal rispiet di se vonde inimitabii».
Se Catarine e rapresente lis feminis furlanis di ogni timp, ancjemò plui di marcâ al è il fat che une di chestis feminis e vedi cjatade la voie, la vene e il talent di scrivi. Cuasi di inventâ la prose furlane.
La Patrie dal Friûl (Otubar 2010)


text:
Al voto/mancul 6
Il decalic dai antifurlans: par svissinâsi ben ae date eletorâl
O ai domandât a Sandri Carrozzo di meti sul gno blog il so «Decalic dal antifurlan». Mi samee une biele maniere par svissinâsi ae date dai 13 e 14 di avrîl li che si larà a votâ.
Argoment 4.
Il furlan si à di fevelâlu in famee e no tignîlu sù cu lis leçs.
Il fat che une lenghe par lâ indevant e vedi di jessi fevelade in famee al è vêr: il fat che al basti e che no coventin lis leçs nol sta ni in cîl ni in tiere.
Domande: parcè lis fameis furlanis, là che fin te prime metât dal Nûfcent si fevelave dome par furlan a à n lassât (par fortune dome in part) di fâlu? Rispueste: planificazion cussiente de politiche taliane di slargjâ il talian (e chest nol sarès un probleme) e di scancelâ chês altris lenghis o dialets (e cheste rispiet ae prime robe e je distinte e une vore negative). Si veve tacât cu la scuele, li che i insegnants (in buine fede⦠come tancj naziscj) a predicjavin ancje cun violence la bausie che se i gjenitôrs a fevelavin par furlan ai fruts, chei no varessin imparât ben i talian e a saressin restâts mus; si è lâts indevant cun azions continuis de stampe pe disfurlanizazion sistematiche (cemût mai il gjornâl stampât in Friûl e pai furlans dopo de seconde vuere mondiâl si clame âMessaggero Venetoâ?); si è finît jentrant in ogni cjase cu la television, che prime e à puartât un model di italianitât finete e culte e po dopo un comerciâl e moderni. In dut chest complès il furlan al è stât taiât fûr di pueste e cumò i antifurlans nus contin che se no si fevele plui il furlan e je colpe des fameis! (Pardabon une logjiche naziste: prime tu torturis e tu copis lâebreu e po dopo tu disis ancje che e je colpe sô, par vie che al è ebreu).
A chest pont puedino lis leçs bessolis salvâ il furlan? No, ma no si pues fâ di mancul di lôr: dome il fat che a sedin al da une dimostrazion publiche che si ricognòs al popul la sô identitât e i siei dirits, si libere finalmentri la sô fuarce vitâl e creative. No soi tant vecjo, ma o ai a clâr trop che al è cambiât il status dal furlan tai ultins 15 agns, in miôr e in graciis ancje de leç 15/96 e de 482/99. Po dopo, fatis lis leçs, e je une cuistion di impegn di dute la societât, ma intant vê il furlan tes scritis publichis, tai puescj associâts a valôrs impuartants o dominants (e je une robe brute, ma il cjâf de int al funzione cussì) al è fondamentâl.
Introduzion e argoment 1. e argoment 2. e podopo argoment 3.


text:
sabato 17 gennaio 2015
Un temporâl estîf
6 coments:
- Luciano Marinig ha detto...
-
Galliano tu as smenteat l'arc di san marc che volenteros al vignive a sigura la int su la pore pasade, zuiant cu lis ultimis gotis di ploie stiçadis dai rais rasigurants dal soreli a pandi colors.La to storie mi plas parce ai vivut dentri. Lussian
- 17/01/15, 13:50
-
-
Biele Galiano la suaze e biel cemût che tu âs piturât chel mont nestri di une volte: oms, feminis, fruts, vieris e bestiis denant di un burlaç.
Nello
- 17/01/15, 15:55
- Galliano ha detto...
-
Graciis Lussian pes tôs peraulis. O soi convint che l'arc di San Marc al varès sigurât ae int che il batibui al jere finît. Lu cjaparai come consei par un prossim temporâl.
Ti conti che ancje tal emisferi sud o stin preseant dai cambis climatichis, o sin in Istât cun zornadis infogadis, di bot un temporâl che al po fâ i siei dams ma che al puarte un tichinin di fresc e po dopo e tornin no mancul di 35 o ancje plui grâts, al sarà il clamât riscjaldament globâl.
Ti saludi,
Galliano
- 18/01/15, 03:24
- Galliano ha detto...
-
Mandi Nello,
Mi à plasude cheste tô definizion de conte, in veretât plui che une storie e je la descrizion di une situazion particolâr. Di piçul o ai partecipât a tantis di chestis urgjencis e cerimoniis, jo o tignivi il mani di une pale cu lis boris parsore… Sante Barbure benedete.
Maman
Galliano
- 18/01/15, 03:41
-
-
"a fulgure et tempestate libera nos domine" si visaiso des rogazions? Bepi
- 19/01/15, 11:45
- Galliano ha detto...
-
Cheste e je une piçule conte o une grande veretât: durant lis rogazions une vedue cun fruts e faseve benedì il so cjamput disintji al vicjari che la tiere no rindeve, il predi che le saveve lungje e intant che al benedive al leve disint in latin: - hic agit magis lettame qui de manu meaaa. - Al voleve dî: - Ca al vûl ledan, plui che la mê maaan -. La int che no capive nuie e rispuindeve : - Libera nos Domine -.
Mandi Bepi
- 19/01/15, 14:16


text:
L’Udin al piert, ma al zuie avonde ben, par sigûr miôr di cemût che al veve zuiât fin cumò, e salacor al pues rivendicâ ancje alc in cont dal risultât, stant che se al ves puartât a cjase un pontut nol sarès stât nuie di falât.
Nossere a Turin la scuadre di balon furlane e à mostrât une muse gnove, plui biele e plui grintose.
La rivade in bancjine di Luigi Delneri i à fat ben ai zuiadôrs, al ambient e ancje al zûc. Cun di fat, ae vilie de partide cuintri de Juve l’alenadôr furlan al veve domandât ai siei di vê snait e determinazion e vie par dut l’incuintri i blancs e neris cu la maie blu a àn rispuindût inte maniere juste.
Denant dal 4-4-2 de Juve la scuadre furlane si presente cuntune disposizion dinamiche che e mude dal 4-3-3 in posizion di atac al 4-5-1 tal moment che al covente difindi. La sielte tatiche e je chê juste, stant che i parons di cjase no rivin a fâ alc e ce, fûr che une conclusion di Mandzukic.
L’Udin si difint cun sintiment ma soredut al mostre di jessi in stât di fâur ancje un tic di pôre ai parons di cjase, cul dopleâ lis marcjaduris e cul fâ ancje un pôc di pressing. Al rive cussì il gol dal vantaç furlan, juste dopo mieze ore di zûc: erôr dopli tra Evra e Hernanes, inseriment di Jankto, tîr e… un a zero!
La reazion de Juve e je dute tal cjâf, tes gjambis e tai pîts di Dybala, che prime de polse al segne il gol dal un a un cuntune biele punizion.
Tal secont timp Allegri al prove a sburtâ indenant i siei zuiadôrs cun Cuadrado chel ven mandât in atac e Dybala che si slargje a man drete.
I ecuilibris de partide no cambiin masse, però la Juve e rive a vuadagnâsi un rigôr suntun fal di De Paul su Alex Sandro: dal discut al tire Dybala – ancjemò lui – e al segne. A chel pont la Juve e cîr di difindi il risultât, intant che l’Udin al prove a dreçâlu: par vincj minûts Buffon nol à masse impegns, ma tal ultin cuart di ore al à il so bon ce fâ par salvâ il risultât su lis conclusions di Thereau e Zapata.
Si à viodût il zûc – cul 51% di possès de bale – e si à viodût ancje il caratar. Se l’udin al larà indenant cussì si viodaran ancje i risultâts.
Viodarìn.


text:
Joibe ai 8 di Zenâr su lis frecuencis pal Friûl e par Triest di Radio 1 Rai, inte suaze de programazion regjonâl pal Friûl-VJ, si fevele di Occitania, Friuli, Europa. La mia lingua suona il rock, il libri dât fûr de associazion di furlans in Piemont Lidrîs e Butui e presentât pe prime volte in Friûl inte suaze di Suns 2014, doi mês indaûr.
Dentri de rubriche par furlan Vuê o fevelìn di…, la condutore Antonella Lanfrit e l’autôr de publicazion, Marco Stolfo, a frontaran diviers argoments dal libri, che al fâs indenant une esplorazion profondide e organiche de produzion musicâl par ocitan e par furlan, de fin dai agns Sessante al dì di vuê, e le met in relazion e in comparazion cun chês che si son disvilupadis inaltrò in Europe.
La publicazion e je stade prontade cuntune atenzion multidissiplinâr, che e ten dentri musiche, storie, politiche, societât, dirits linguistics, leterature e tutele des minorancis, su la fonde di di fonts diferentis e di un trop di intervistis fatis cun musiciscj ocitans e furlans e cun artiscj e esperts sarts, bretons, bascs, catalans, ladins, slovens e albanês, ducj protagoniscj de taule taronde virtuâl che si cjate te tierce part dal libri.
Dongje dal libri al è ancje un cd cuntune selezion di musichis ocitanis e furlanis… fuartis.
L’apontament al a 3 e un cuart dopo di misdì.
Altris informazions sul libri si cjatin achì tal sît di Lidrîs e Butui.


text:
Embed code :
Il maestro di Don Giovanni
- 130 min
- Actuellement en salles
- Release Date
- 1954-07-27
- GENRE
- Aventure
- Overview
- film Il maestro di Don Giovanni streaming vf,Il maestro di Don Giovanni streaming dvdrip, regarder Il maestro di Don Giovanni gratuitement, Il maestro di Don Giovanni VK streaming, Il maestro di Don Giovanni filmze gratuit, Il maestro di Don Giovanni film complet, Il maestro di Don Giovanni mega.co.nz, Il maestro di Don Giovanni film entier, télécharger Il maestro di Don Giovanni gratuit, Il maestro di Don Giovanni film complet vf, Il maestro di Don Giovanni film en streaming, Il maestro di Don Giovanni film gratuit, Il maestro di Don Giovanni film entier youtube.
- Tags
- Source
- frmovies.me


text:
Martars ai 19 di Dicembar, aes cinc daspò misdì, te Aule 2 di Palaç Antonini a saran dâts fûr i atestâts dai cors di lenghe e culture furlane inmaneâts dal Centri Interdipartimentâl pal svilup de lenghe e de culture furlane (CIRF).
Pe precision, te cerimonie a saran distribuîts sedi i diplomis pai dipendents de aministrazion publiche che a àn frecuentât i cors di lenghe furlane - nivel di fonde e nivel intermedi, metûts in vore in gracie dai fonts de leç 482/1999; sedi chei pai students e zovins fin a 29 agns iscrits ai cors di lenghe e culture furlane inviâts in gracie de poie de Fondazion Friûl e cul patrocini de ARLeF e de Societât Filologjiche Furlane.
La cerimonie e varà tant che presentadôr di gale l'innomenât cjantant e rapper furlan Doro Gjat, non di art di Luca Dorotea, che dopo al fevelarà de sô esperience artistiche cun Pauli Cantarut di Radio Onde Furlane.


text:
Une partide discrete cuntun Udin che al mostre caratar e ancje cualchi idee di zûc e cussì al torne a cjase almancul cuntun pont te sachete. Il risultât finâl al è just, stant che in moments diferents de gare dutis dôs lis scuadris a someavin in stât di puartâ a cjase I trê ponts e cussì. La trasfierte a Verone e presente une scuadre furlane cun cualchi novitât interessante, a tacâ de cubie di atac Di Natale-Nico Lopez, che però e funzione dome a metât.
L’incuintri al partìs avonde ben pai blancs e neris, cuntun asset tatic a trazion anteriôr e cuntune ande positive e propositive, cemût che al salte fûr di une biele triangolazion tra Totò e Nico. Cul passâ dai minûts e cres la pression dai parons di cjase, che a rivin a vudagnâ un rigôr, segnât cun mistîr de bande di Toni. La reazion dal Udin e je scjarsute e la scuadre di Guidolin e somee patî l’efiet di une sorte di blackout, compagn che in tantis altris ocasions. I parons di cjase si puartin indenant cun costance e cun snait e Toni si svicine al doi a zero.
Tal secont timp l’Udin al torne a masanâ zûc e a cjapâ la iniziative, ma pal moment nol rive a svicinâsi ae puarte di Rafael. I veronês, al contrari, a scugnin restâ plui sierâts ma cuant che a sburtin a rivin a vuadagnâ metris di cjamp e fintremai a segnâ il doi a zero, cun Hallfredsson che al disfrute inte maniere miôr un cross e une disatenzion di Scuffet.
A passin pôcs minûts e Di Natale al ridûs lis distancis cuntune biele zirade che e lasse Rafael sbacalît. I parons di cjase a son plui decîs in atac, ma l’Udin nol mole: al ten bot, si salve – ancje su la linie de puarte, su lis conclusions di Toni e Cacciatore – e al rispuint. Cussì, a fuarce di dâi al rive il gol di Badu.


text:
Robarie o pierdite di licence / libret anuâl ricognitîf / ricevude dal canul
In câs di robarie o pierdite, si puedin domandâ i duplicâts di chescj documents di pescje in cors di validitât:
1. LICENCE FVJ robade/pierdude
2. LIBRET ANUÂL RICOGNITÎF robât/pierdût
3. LICENCE FVJ E LIBRET ANUÂL RICOGNITÎF robâts/pierdûts
4. Pierdite de ricevude di paiament dal canul
1. LICENCE FVJ PIERDUDE/ROBADE
Par otignî un duplicât di licence di pescje sportive FVJ, il pescjadôr al varà di presentâ ai Uficis Licencis ETP par cure di tierçs o midiant pueste:
a) Declarazion sostitutive pe robarie/pierdite de licence, che i siei dâts, se no si cognossin, a àn di jessi domandâts ai Uficis Licencis ETP;
b) Copie dal document di identitât e codiç fiscâl dal pescjadôr;
c) Ricevude di paiament di € 5,00 fat online o sul c/c postâl N. 207332, intestât a “Ente Tutela Pesca FVG”. Se la domande di duplicât e je mandade par pueste, il paiament al è di € 13,00 (€ 5,00+ € 8,00 par duplicazion e spesis di segretarie). La causâl dal viersament e je “duplicât di licence”. ETP al mandarà la licence cun letare racomandade A/R.
2. LIBRET ANUÂL RICOGNITÎF PIERDÛT/ROBÂT
La domande di duplicât di libret anuâl ricognitîf e pues jessi presentade dal interessât o par cure di tierçs dome al Uficis Licencis ETP o al Recapit ETP dulà che al jere stât ritirât. E je pussibile ancje la spedizion par pueste, ma dome al Ufici Licencis ETP di Udin. Par otignî il duplicât, il pescjadôr al varà di presentâ:
a) Declarazion sostitutive pe robarie/pierdite dal libret anuâl ricognitîf, chei i siei dâts a àn di jessi domandâts al Ufici Licencis o al Recapit ETP dulà che al jere stât ritirât.
b) Copie dal document di identitât e codiç fiscâl di cui che al fâs domande.
c) Ricevude di paiament di € 5,00 fat online o sul c/c postâl No. 207332, intestât a “Ente Tutela Pesca FVG”. Si pues ancje spedî par pueste, ma dome al Ufici Licencis ETP di Udin, in vie Culugne 3, e dome pai librets ritirâts intai Uficis Licencis ETP; in chest câs, il paiament al è di € 13,00 (€ 5,00+ € 8,00 par duplicazion e spesis di segretarie). La causâl dal viersament e je “duplicât di libret anuâl ricognitîf”. ETP al mandarà il libret cun racomandade A/R.
3. LICENCE FVJ E LIBRET ANUÂL RICOGNITÎF PIERDÛTS/ROBÂTS
Par otignî un duplicât di licence di pescje sportive FVJ e di libret anuâl ricognitîf, il pescjadôr al varà di presentâ, par cure di tierçs o midiant pueste, ai Uficis Licencis ETP:
a) Declarazion sostitutive pe robarie/pierdite de licence di pescje sportive FVJ e dal libret anuâl ricognitîf. I dâts de licence a àn di jessi domandâts ai Uficis Licencis ETP, e chei dal libret al Ufici Licencis o al Recapit ETP dulà che al jere stât ritirât.
b) Copie dal document di identitât e codiç fiscâl di cui che al fâs domande.
c) Ricevude di paiament di € 10,00 (€ 5,00 par ogni duplicât) fat online o sul c/c postâl N. 207332, intestât a “Ente Tutela Pesca FVG”. Se la domande di duplicât e je mandade par pueste, il paiament al è di € 18,00 (€ 10,00 + € 8,00 par duplicazion e spesis di segretarie). La causâl dal viersament e je “duplicât di licence e libret ricognitîf”. ETP al mandarà licence e libret cun racomandade A/R.
4. PIERDITE DE RICEVUDE DAL CANUL
Par otignî il duplicât de ricevude di paiament dal canul, si àn di contatâ i Uficis Licencis ETP che a podaran dâ une atestazion dal canul dome se paiât online o cul boletin precompilât inviât di ETP a ducj i pescjadôrs ae fin di Dicembar.
I paiaments fats su boletins compilâts a man o cun altris sistemis, no simpri a risultin regjistrâts sul nominatîf dal pescjadôr.
INFORMAZIONS Ufici Licencis ETP - tel. (+39) 0432.551.222/202, email: licenze@entetutelapesca.it


text:
»»» Elezions
Yes, si pues
L’assum de Çampe l’Arc di S.Marc e di Furio Honsell pal plurilinguisim
Vinars ai 04 di Avrîl aes 14.00 alì di Caucigh, in Vie Glemone 36 a Udin, la Çampe l’Arc di S. Marc e il candidât sindic di Udin, Furio Honsell (te foto), a organizin un incuintri public sul teme de politiche linguistiche. Pe Çampe l’Arc di S. Marc a fevelaran, Kristian Franzil, candidât al consei regjonâl, e Federica Angeli, candide aes comunâls. Cun di plui al sarà presint Renzo Pascolat, candidât autonomist te liste Honsell.
I candidâts a presentaran lis lôr posizions in materie di politiche linguistiche, e si confrontaran cui citadins e chei che a lavorin in chest setôr. Si partìs de analisi di ce che al è stât fat intai ultins agns di bande de aministrazion comunâl, soredut in gracie dai fonts de L. 482/99 Normis in materie di tutele des minorancis linguistichis storichis, par rivâ a discuti dai progjets che il candidât sindic, Furio Honsell, al intint realizâ par garantî la metude in vore des leçs statâls e regjonâls in materie di tutele des minorancis.
02 Wednesday Apr 2008
»»» Elezions


text:
Sâstu domandâ?
Par intervistâ i ûl savût… a fâ domandis!
Pe trasmission «Musiche» ve cà il video e l’interviste a la cjantante Priska (no esatamentri «l’aligrie a ven dai zovins», ma cjançon bielone).
Une robe o ai di marcâ: o auguri une grande cariere di tantis intervistis a la presentadore ma se e à di fâ lis domandis… sarès miôr che a impari la forme interogative!!!
O savês che jo no voi tant daûr ai erôrs par furlan parceche nissun di nô al è mai stât – magari cussì no – a scuele. Ma orpo, amancul une des carateristichis principâls de lenghe no si pues sbaliâle, sumosù! (Che tra l’altri ti jude une vore tal capî la forme interogative inglês)
Disio ben?
Soio masse criticon?
No ti ufindistu no, frute?
Savêso ben ducj la forme interogative?
05 Friday Jan 2007
Posted friûltv, ilfurlanist webtv, spetacuiin


text:
Premi Friûl pe musiche
Ancje chest an il concorsòn pe gnove musiche furlane organizât di Onde Furlane
Premi Friûl 2007
Concors pe produzion di musiche furlane
Regolament
1. Lâobietîf dal Premi Friûl al è chel di produsi oparis origjinâls che a à n chê di rignuvî e sperimentâ la forme cjançon in lenghe furlane e inta chês altris lenghis minorizadis dal Friûl cuntune atenzion particolâr aes tematichis e ai lengaçs dal dì di vuê.
2. Il concors al è viert a ducj, autôrs singui e grups, ai diviers gjenars musicâi e aes lôr contaminazions.
3. Par partecipâ, ogni grup o autôr singul al à di presentâ, dentri dai 30 di Otubar dal 2007, la regjistrazion di un sôl toc inedit (suntun supuart digjitâl). Si domande ancje il test scrit (edit o inedit).
4. Tra i tocs presentâts, la jurie e sielzarà di 3 a 6 grups o autôrs singui che a saran invidâts a partecipâ ae part finâl che e previôt un conciert curt, sui 15/20 minûts, che si tignarà dentri de rassegne âMusiche – pe gnove musiche furlaneâ, inmaneade dal Assessorât pe Culture dal Comun di Udin tal mês di Dicembar dal 2007.
5. Tra i grups o autôrs singui che a cjaparan part al conciert, la jurie e sielzarà un vincidôr.
6. Cui che al vinç al podarà regjistrâ un pôcs di tocs alì di un studi professionâl e di publicâju suntun cd, produsût de etichete Musiche Furlane Fuarte.
7. Il toc al va mandât intune buste sierade, adun cu la schede compilade che si cjate in chest bant, a: Radio Onde Furlane, Vie Volturno, 29 – 33100 Udin. Il materiâl presentât nol sarà tornât indaûr.
Par informazions e par domandâ il bant di concors si pues telefonâ al 0432 530614 o scrivi ae direzion di pueste eletroniche ondef@friul.it


text:
Furlan in RAI: 100 euros butâts tal cabôt
La domande fondamentâl di fâsi su la cuistion dal furlan in RAI e je cheste: isal just che i citadins furlans a paiedin tes prossimis boletis de lûs 100 euros pai ‘servizis publics’ dâts fûr de RAI? La rispueste e je naturalmentri no, stant che in passe 15 agns il Stât talian nol à cjatade ni la maniere ni lis risorsis par garantî une programazion radiofoniche e televisive decente in lenghe furlane. Dut chest a front no dome di oblics di leçs e di apei de Comission di Vigjilance su la RAI, ma ancje di plui di un riclam di bande dal Consei de Europe.
Come se nol fos vonde, no si viôt nissune sclaride: il Guvier al à di pôc boçade la norme par meti dentri il furlan te leç su la RAI, a diference di sloven, todesc, francês e ladin. Cun di plui, il contrat di servizi tra il Ministeri des Comunicazions e la Rai, scjadût di bot 3 agns indaûr, tal 2013, al è ancjemò in regjim di prorogatio. Ancjemò piês: la specifiche Convenzion che e rivuarde il Friûl-VJ e je in scadince intal mês di Mai, e inmò nuie si sa sul so cont: saraie rinovade? Sarano proviodudis trasmissions in lenghe furlane? Dome di intrategniment o ancje informativis? Dome in radio o ancje in television? Cidinôr. Un cidinôr colpevul. E se tu domandis ator, al samee che nissun al stedi daûr ae robe, se no a titul personâl. Cun dut che chest al sedi un document une vore impuartant: chel che al assegne ae RAI di Triest il compit di dedicâ une programazion di pueste aes minorancis furlane e slovene de Regjon. Cun cualchi diference consistente: i bêçs. E ancje cun cualchi gruesse stranece. Inalore, par sei propit clârs e lassâ a ognidun il so coment, ve ca i contignûts de convenzion in vore.
11.600.000,00 ad an a van par finanziâ (o citi testualmentri):
“n. 4.517 ore di trasmissioni radiofoniche in lingua slovena;
n. 1.667 ore di trasmissioni radiofoniche in italiano;
n. 208 ore di trasmissioni televisive in lingua slovena”.
200.000,00 ad an a van par finanziâ:
“n. 90 ore di trasmissioni radiofoniche in friulano”.
O vês let ben: tai passe 11 milions a son cjapadis dentri 1667 oris pal talian, lenghe cetant minoritarie e menaçade. Cence contâ la injustificade disparitât di tratament fra sloven e furlan (e todesc, al va zontât, che nol à nancje un minût di programazion).
Al è necessari, par tant, che la prossime convenzion e gambii dal dut contignûts e cuantitâts. Simpri che e sedi fate buine e no coledi ancje chê intune indefinide prorogatio.
[pubblicato su “La Patrie dal Friûl” aprile 2016]


text:
dimarts, de juliol 08, 2008
-17
17 zornadis... soi tornât a Bologne, ancje se podevi stâ ancjemò un pôc in Friûl. a la fin ca nol è masse cjalt, po soi vignût jù in machine, par cui amen. po ca podi fa cualchi zîr in bici o miôr mountain bike... sì mi sta cjapant chê malatie... bon mi à simpri plasût, però sù, a part che e je planure, a part che o cognossi dutis lis stradis di cjamp, a part che no ai e no ai in pratiche mai vût une biciclete decente, po ben ca invezit tu âs salidis di dutis lis sortis a puartade di gjambis e lis salidis a dan plui gust e tu consumis ancje plui caloriis che nol è mal! Cumò varai di cjoli une bici di sest, stoi lant a scroc però cuntune bici gnove tu vâs sù miôr... me mari mi dîs che mi sta vignint cumò dute la voie di fâ che no vevi di frut. fortune che sin ancjemo in timp :-D
doman viodi se finissi introduzion e conclusion de tesi, dopo stampe, presentazion, esposizion, vacancis e fanculo al mont par un doi mesuts; magari ancje un mesut cence computer. stoi ancje cirint cjase ma no si cjate une come chês che nus covente. mah starin a viodi
ciart che se finivi come previst a jugn a chê ore ca o podevi jessi za a fâ nuie, o magari sù al Rototom che soi stât dome une sere un trê agns fa e o varai di tornâ prime o dopo, ancje se la universitât e romp simpri i coions in chest periodo...
doman viodi se finissi introduzion e conclusion de tesi, dopo stampe, presentazion, esposizion, vacancis e fanculo al mont par un doi mesuts; magari ancje un mesut cence computer. stoi ancje cirint cjase ma no si cjate une come chês che nus covente. mah starin a viodi
ciart che se finivi come previst a jugn a chê ore ca o podevi jessi za a fâ nuie, o magari sù al Rototom che soi stât dome une sere un trê agns fa e o varai di tornâ prime o dopo, ancje se la universitât e romp simpri i coions in chest periodo...
Zontât di Andri a lis 19:56
Etichetis: biciclete, esplorazions, universitât
Subscriure's a: Comentaris del missatge (Atom)


text:
martedì 18 aprile 2017
Timp di cjarecis
6 coments:
- Giovanni Nello Malisano ha detto...
-
Biele suaze dai tiei sintiments, Barbara. Tu jus contis cul cûr. E crodimi o soi un poc invidiôs. Miei fiis par cumò mi àn puartat a cjase dome bestiis. Il cjanut, gjatut, la tartaruce, la cuninute e jo mi contenti a fâ il nono cun lôr. Brave Barbara.
- 18/04/17, 12:51
-
-
L'amor dai nonos sui nevodutz e je che strade lungje che no da mai al voli il sio travuart.Maraveose midisine a tigni inpiade le vite.Lussian
- 18/04/17, 15:06
-
-
Barbara, i nonos di vuê, e mi met ancje jo, forsit a àn plui afiet pai nevôts di chel che o vi vût noaltris dai nestris gjenitôrs. Forsit al è parcè che a jerin altris timps, cun di mieç vueris e no masse bondance. Di sigûr nus volevin ben di istès, ma cence tancj figotets. Forsit la dolcece e vignive sparniçade fra ducj i fradis e cussì nus tocjave nome une fete. E nus bastave.
Dut câs biele.
Mandi
- 18/04/17, 18:39
- Galliano ha detto...
-
Barbara, la conte e je di une tenarece che di plui no si po.
Tant Jan come nevodut che voaltris come nonos si meretais un cun l'altri.
Us auguri che la vite us conservi cheste reciprocitât di afiets.
- 18/04/17, 18:55
-
-
Al è cun grant plasê che o visi chei che no àn la pussibilitât di lei il Messaggero Veneto, che vuê al è stât mandât fûr un biel articul su la cerimonie tignude intal municipi di Basilian, che e à compagnât la presentazion dal libri di poesiis in furlan "Scleses di vite", dal nestri contecurtâr Luciano Marinig. Jo, che o jeri presint, e che o ai preseât une vore lis bielis contis, metudis ju in rime, dutis rivuardant apont sclesis di vite di paîs, o soi plui che content dal sucès che al à vût.
Luciano, ti fâs i miôr auguris di continuâ a lunc a scrivi cussì ben e o speri di leiti ancjemò su Contecurte.
Mandi.
- 18/04/17, 19:14
- sergio ha detto...
-
Mi sa tant che ancje Odillo al à di bisugne ognitant di fasi figotà dal frut :D, biele conte fate ben cun il to grand cûr e il lampa' l'aspiet profond da lis robis . Mandi Barbara
- 24/04/17, 15:54


text:
Martars ai 16 di Zenâr dal 2018, li dal Palazzo De Nordis di Cividât (UD), si davuelzarà la cunvigne di presentazion dal progjet european RUSH dal titul “Modelli di tutela e pratiche di successo per l'insegnamento delle lingue minoritarie in Europa”.
Ae cunvigne a saran presints relatôrs esperts impuartants tant che Giovanni Agresti de Universitât Federico II di Napoli, Michele Gazzola de Universitât di Berlin, Roland Verra de Intendence Ladine de Provincie di Bolzan, Mara Mennella de Universitât di Almeria, Ludowica Dal Lago de IPRASE pe Provincie di Trent, Gabriele Iannàccaro de Universitât Bicocca di Milan, Noemi Àlvarez Villar de Comunitât Autonome de Galizie e Maurizio Tremul de Union Taliane (Cravuazie).
La partecipazion e je vierte a ducj i docents interessâts fin che si esaurissin i puescj disponibii.
Par iscrivisi clicâ achì.
Rush al è un progjet internazionâl che si disvilupe tal ambit di Erasmus +, dedicât ae istruzion, formazion, zoventût e sport. In cheste suaze, il progjet al vûl contribuî a definî i titui culturâi, professionâi e sientifics ricognossûts al docent plurilengâl in Europe e a creâ modui formatîfs trasversâi aes competencis clâf, midiant dal aprendiment integrât di lenghe e di contignût, cuntun ûs plui larc des tecnologjiis de informazion e de comunicazion intes scuelis.
La impuartance di Rush e je tal valorizâ al miôr, e intune dimension plui largje, l'inseriment des lenghis minoritariis intun sisteme didatic plurilengâl cussì come al sucêt in tantis altris bandis de Europe.
Il progjet, di durade trienâl, al cjape dentri pe prime volte Italie (Friûl-Vignesie Julie), Spagne (Galizie) e Cravuazie.
Dongje de ARLeF (Agjenzie Regjonâl pe Lenghe Furlane), che e à lavorât a fuart te fase di presentazion de candidature, a Rush a partecipin l'Istitût Omnicomprensîf Convit Nazionâl “Paolo Diacono” di Cividât, che al è a cjâf dal progjet; il Comun di Cividât (ent che al organize la cunvigne); lis dôs scuelis galizianis Salvaterra di Miño e Carlos Caseras, in colaborazion cu la Dirección Xeral di Educación; la scuele Benussi di Rovigno e la Union Taliane (Cravuazie).
Discjame achì il program de cunvigne.


text:
Pôcs a savevin a Sante Marie cui che al jere Gjovani Favot, ma ducj lu cognossevin par Gjovanin Valente.
Nol coventave sclarîi a nissun lis resons di chel sorecognon di Valente. Bastave vê da fâ cun lui un moment. Lassâ passonâ pinsîrs, memoriis, peraulis cence premure, ancje dome un lamp cjatantsi pe strade, e al comparive il so spirt, il gust di gjoldi ogni zornade tes sôs piçulis robis, la sapience di cjatâ, ancje te strussie e fintremai te dulìe de vite, il puest par une ridade.
Al fumave Gauloise. No sai se cualchidun ju fume ancjimò. A jerin, tun pachet celest, spagnolets francês cence filtri che a intosseavin la int ancje dome tal sintîju puçâ.
Une des ultimis voltis che lu ai viodût, o jerin tal tabachin.
“Orpo” gjo, “viôt che ti fâs mâl, Gjovanin, fumâ chê sorte di porcarie!”
“No varaio mighe cumò di cjoti el gjelato ancje a ti!” dissal lui. E mi à contât che, tornant cjase ogni volte dal tabachin, al passave prin li di Zimul, a cjoli te ostarie un cono gjelato pe femine, che dome cussì no i cridave e lui, di chê strade, si stratignive un pôc tal fumâ par no fâi mangjâ a Vigjute masse gjelatos che a podevin fâi mâl.
Di soldât, al veve stât simpri cul mul. “Alpino conducente” e jere la definizion.
Al à fate, tai alpins de Julie, la Grecie e la Russie, campagnis tremendis de Ultime Guere. De Russie al jere tornât malandât in salût e cui pîts macolâts in vite sô di chê sorte di frêts.
Lunc e sec, cloteant biel planc pal paîs cu la sô cjaminade, al menave tal ultin te carozele un so nevodut.
“Sêtu ca, Gjovanin?” i à dit Dusuline, biel che al passave pal borc.
“A soi in libare usside” dissal Gjovani.
“A spas cul frutut, no mo!” disè jê.
“Il Duce mi ha detto -Favotto, tu sarai conducente!- e io conduco” dissal Valente, lant riduçant pe sô strade cu la carozele dal frut, a ûs menâ il mul te sô zoventût, pes montagnis de Grecie.
Storiute de buinegnot n. 9
di Ivano Urli


text:
giovedì 16 luglio 2015
Viva Onde Furlane
3 coments:
-
-
Su Muselibri a son ancje lis indicazions par rivâ. La fiestone si davuelç tal mieç dai cjamps... une volte alì e jere une arie di tîr a svol... mi visi che o jeri stât ancje jo, plui di trente agns indaûr...
cjatìnsi alore e din une man a la radio!
Il Famei
- 17/07/15, 07:40
- Mario Sommarti ha detto...
-
O crôt che un grum di nô o vin masse km da fâ par rivâ no dome a Bagnarie ma in Italie. Pecjât, mi varès plasût. Mandi
Jaio
- 19/07/15, 16:23
-
-
Checo, prove a mandâ fûr la propueste "Un tai sul WEB" al cost di doi euros l'un. A no si sâ mai che a cualchi torzeon ator pal mont a no i vegni voie di fâ il sacrifici di paiâlu cence bevilu, savint di fâ il ben di Onde Furlane, ch'a fâs sinti lis gnovis de Patrie par dibant. Cence contâ che s'a ti fermin i caramba a no tu coris nissun pericul. Bepi
- 29/07/15, 18:52


text:
Flon Flon & Musute
di Elzbieta
Leture animade e musicade di Flon Flon & Musute
Ideazion: Leo Virgili
Produzion: ARLeF - Agjenzie Regjonâl pe Lenghe Furlane e Associazion culturâl El Tomât
Durade 6.44
© 2016
Di une idee di Leo Virgili, la storie scrite e ilustrade di Elzibieta e publicade de Associazion El Tomât cu la poie de Arlef e la traduzion furlane di Laura Nicoloso, e cjape vite inte delicade animazion fate di Francesco Baita compagnade de vôs di Michele Polo e lis musichis realizadis di pueste e sunadis di Leo Virgili. Siet minûts di dolcece intune storie semplice e delicade che e conte , in ponte di pîts, la tragjiche realtât des vueris..
Flon-Flon e Musute a son doi cuninuts: amîs che a zuin simpri insiemi fin e dì che e sclope la vuere e no puedin viodisi plui parcè che Musute "e sta di chê altre bande de vuere"
Flon-Flon e Musute e je une storie di domandis. Di chês domandis fastidiosis che nissun adult al volarès mai rispuindi. E a chês che la mari e il pari di Flon Flon a rispuindis dut câs simpri. No tu puedis fevelâ cun Musette, e dîs la mame, parcè che e sta di chê altre bande de vuere. Lis vueris, lis preocupazions no sparagnin i fruts. E i fruts no nus sparagnin lis domandis. Di une storie a nassin simpri gnovis domandis. E in chest alternâsi di domandis e di rispuestis il frut al cjate il so puest tal mont e tal mieç dai grancj che no àn pôre di compagnâlu ae vite. Chê vere.
Idee e musiche: Leo Virgili
Vôs: Michele Polo
Animazion dai dissens: Francesco Baita
Coordenament pe ARLeF: Priscilla De Agostini
Il lavôr al è gjavât fûr dal libri:
Flon Flon & Musute, ed. El Tomât © 2015, Buje
Traduzions par furlan: Laura Nicoloso
Ed. Origjinâl: Elzibieta, Flon Flon et Musette, © 1993 Paris
La publicazion e il filmât a son stâts realizâts cu contribût de ARLeF
www.arlef.it
Distribuzion dal libri:
Ass. El Tomât www.eltomat.it


text:
1 di Novembar
Il 1 di Novembar e je la 305° zornade dal Calendari Gregorian, (la 306° se l'an al è bisest). A mancjin 60 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1604 - Prime rapresentazion a Londre dal Otello di William Shakespeare
- 1755 - Lisbone e ven sdrumade di un taramot seguît di un tsunami, che e cope plui di sessante mîl personis
- 1884 - Adozion dal sisteme dai fûs oraris
- 1922 - Abolizion dal Imperi Otoman, l'ultin sultan Mehmed VI al abdiche
- 1993 - Jentrade in funzion uficiâl dal Tratât di Maastricht
Nassûts vuê[cambie | modifiche il codiç]
- 1757 - Antonio Canova, scultôr talian († 1822)
- 1886 - Hermann Broch, scritôr austriac († 1951)
- 1968 - Silvio Fauner, sciatôr sapadin
Muarts vuê[cambie | modifiche il codiç]
- 1972 - Ezra Pound, poete merecan (n. 1885)
Fiestis[cambie | modifiche il codiç]
- World Vegan Day


text:
07 gennaio 2009
Riunion de comission culture
5 commenti:
- thermonuke ha detto...
-
"simpri che la Soreintindince ai Bens Archeologjics e dedi il permès"...cjale, mi trimin lis gjambis...parce no ditu segret di stât? al da un arie inmo plui misteriose no?
si però tal auditurium no che al e masse grant... daurman tal box dai lens di me none.
Tu ti inciopedis bessol:
di une bande un grant segret tant che le Sorintendence e podares pensa che "no sin imo pronts" come che fos le prove de vite extraterrestre, di che altre viodinsi si ma tal piciul...
ti viot un tic imberdeat... ma si sa... el pecjat al e tal voli di chiel che al cjale...
omnia munda mundis
- 8/1/09 17:12
- thermonuke ha detto...
-
e alore cemut ise lade?
un altre volte odins di tase nomo?
- 11/1/09 21:17
- Christian Romanini ha detto...
-
Thermo, trancuil: nissun ordin di tasê.
- 12/1/09 21:18
- thermonuke ha detto...
-
E alore ni di di? :-D
- 12/1/09 22:00
- The Bourne ha detto...
-
O vevi voe di fa i complimens a Piuzzi e Zonta par il semplic motif che e stan rindint avvincente le gare di cui cal à a Majan le strade plui disastrade: sp46 o via Piave? Cui che le spuntarà tra i doi? Vuè o hai iuste becat el operaio provincial cal sblecave pe, o pensi, le 246esime volte che ca..o di sp46(e io o cjacari nome de tratte di Majan Cjasesole parceche lant a Buje le SP46 e ie ancje li un bon sdrunal). Ma si puedial dai une asfaltade o il vuestri amì Mr Berlusca gjavant el ICI us ha giavat propite duic i bes???? Dos bieles vergognes di strades!!!!!!
- 15/1/09 10:21


text:
Board of Directors:
Sandri Carrozzo (chairman)
Toni Buiani (vice-chairman)
Linda Picco
Stefania Garlatti Costa
Carli Pup
Cooperative's Articles of association
Dizionari ortografic Furlan. Plui di 38.000 lemis dal talian al furlan e dal furlan al talian. Grafie uficiāl e lenghe furlane di riferiment. Comprilu ca di noaltris!
Cors di grafie furlane. Une formulazion clare e sintetiche des regulis di grafie uficiāl de lenghe furlane, cun esercizis e soluzions e un cd par i detāts. Comprilu ca di noaltris!
email: info@serling.org
tel. / fax : +39 0432 649131
p.i. 02203350307


text:
Une altre biele serade di Cope Italie. L’Udin al vinç par doi a un e al puarte a cjase un piçul vantaç inte direzion dal acès ae finâl di chê competizion. Te partide cuintri de Fiorentina si torne a viodi la scuadre biele di gnot, che e scombat, che no à pôre e che e je in stât di colpî in cuintripît in maniere ciniche e determinade.
Compagn che pôcs dîs indaûr cuintri dal Bologna in campionât, Guidolin al induvine dutis lis sieltis. Di Natale in cjamp dal prin minût al zuie il prin timp cun snait, esperience e voie di sacrificâsi e al fâs ancje il prin gol. Muriel al jentre te ultime part e i fâs zirâ i tabars a dute la difese colôr di viole, cui siei moviments e cu lis sôs conclusions: une zirade alte e une canonade milimetriche, chê decisive, che e sbat tal pâl e si ferme te puarte di Neto, che par almancul dîs minûts al reste a bocje vierte a domandâsi ce zîr che al à fat il balon. Widmer al conferme che te sô corsie al passe dome lui, che al è al servizi de scuadre sei cul balon che cence e che soredut al cor sù e jù cence padin e cun dutis lis acelerazions e lis verticalizazions che a coventin. In puarte Scuffet al è une sigurece, tra i pâi e fûr – biele la jessude sui pîts di Matri – e cu lis mans – i da ancje un biel scufiot a une bale pericolose butade tal mieç di Joaquin – e cui pîts. E Pereyra al masane cjamp e balons, al sugjerìs e al cuvierç e al à par sigûr i siei merits ancje te confezion dai doi goi furlans.
La partide e tache ben. La ploie no je la uniche protagoniste: a son ancje la Fiorentina e l’Udin.
I blancs e neris a mostrin di vê plui iniziative e la prime conclusion de gare e je di Nico Lopez dopo passe vincj minûts. Si fâs viodi indenant ancje la scuadre di Montella, cuntun tîr fûr bersai di Vargas, ma passade la prime mieze ore al è ancjemò l’Udin che al sburte indenant, cun Di Natale che i da un biel balon a Pinzi: tîr, rispueste di Neto e conclusion fûr di pôc di Pereyra.
Cul savê di dopo, si pues calcolìalu tant che un avîs dal gol: cuatri minûts plui tart Pereyra al scate in verticâl tal mieç dal cjamp, al zire a drete par Widmer che al jentre in aree e al passe a Totò, che al torne finalmentri a segn ancje su azion.
La Fiorentina e patìs il colp. Però e reagjìs daurman, ma e rive a bati Scuffet dome cuntune bordade imparabile di Vargas prime dal interval: un a un.
Tal secont timp Guidolin al lasse fûr Di Natale, che no i à plasût par nuie cemût che al è stât butât jù di Gonzalo Rodriguez e al met dentri Bruno Fernandes. La Fiorentina e cjape in man il balin de partide, cul possès de bale e cu lis conclusions di Joaquin e Matri, ma no rive a mudâ il risultât.
L’Udin, dopo vê patî la incressite de intensitât dal zûc dai aversaris, e recupare cjamp e iniziative. Montella al fâs jentrâ l’ex Cuadrado e Guidolin al mande dentri Badu par Pinzi e Muriel par Nico Lopez. L’intindiment dal mister di Castelfranco di dâ gnove energjie ae sô scuadre, intun moment là che la Fiorentina e somee contentâsi dal un a un, si concretize cun gnovis acelerazions di Pereyra e Widmer e cu lis conclusions di Muriel: la prime e va indalt, la seconde e va dentri e al è doi a un.
Al è ancjemò timp par scombati e par resisti. In spiete de tornade di Florence, là che si varà di scombati ancjemò par rivâ ae finâl de Cope. E ancjemò prime in spiete de partide di campionât cuintri dal Chievo, là che si varà di lâ indenant su la strade vierte a Bologne.
Cussì, ancje se o riscjìn di tornâ a scrivi chê e simpri chê, al covente stâ contents – anzit, contentons – ma al covente ancje continuâ a stâ calmuts.


text:
domenica 27 novembre 2016
Suns tals 2016, previsions pal 2017
E a Suns Europe 2016, che al sta par tacâ, a nol è il câs di sta a visâ che ducj i furlans a varessin di jessi e partecipâ, che e je une robe bielonone. Ma us disin ancje che il vuestri Ostîr al darà il sô piçul contribût presentant i ospits de lezion conciert di sabide matine, a lis scuelis secondariis.
Ve chi il Program complet!
E par fâ viodi che i contecurtârs no stan mai cu lis mans in man, us disìn no dome che chê altre dì al è stât presentât il Strolic pal 2017, ma che dentri o podês cjatâ lis previsions astronomichis - eclìs, meteoris, cometis, asteroits - insume no oroscops ma robis sientifichis, scritis dal nestri Bepi Zefon.
1 coments:
-
-
Jo no sai cemût c'a tu rivis a fâ dut. Pecjât a no sedi di chês bandis, In bocje al lôf Gelo, Bepi
- 28/11/16, 00:09


text:
CUATRI RIDADIS
Il cjoc e il sigar
Un cjoc al sacramentave che nol rivave a meti la clâf te sieradure dal porton.
«Ma no viodistu che tu vuelis vierzi cul zigar?» i dîs so copari che al passave par li.
Lui al cjale e po al dîs: «Ma cjale ca, e je vere: alore aio fumade la clâf?»
Il mat e l’elastic
Il diretôr dal manicomi i fâs domandis a di un mat par viodi se al pues mandâlu a cjase vuarît.
«Se ti mandi a cjase cumò, ce vâstu a fâ?»
Chel, che al veve la manie di fâ fiondis par lâ a cjace di uciei, al rispuint: «O fâs une fionde e o voi a cjace». «No» al dîs il diretôr «no tu sês inmò no vuarît».
Pôc timp dopo, stesse domande e stesse rispueste.
Al passe inmò un pôc di timp e il diretôr i torne a fâ la domande. Cheste volte il mat al rispuint: «O voi a cjatâmi une fantate». «Brâf» al dîs il diretôr «o viôt che e scomence a lâ ben. E dopo, ce fâstu?» «Le meni intun boscut e i gjavi lis mudantis!»
«E dopo, e dopo, ce fâstu?»
«O gjavi l’elastic aes mudantis, o fâs une fionde e o voi a cjace di uciei!»


text:
Corot
Vie pe gnot al è muart pre Toni Beline, diretôr de Patrie dal Friûl, tra i fondadôrs di Glesie furlane e grant furlanist
Si distude un ferâl che nus inluminave la strade. «Ferâl» si intitulave la gnove rubriche che pre Toni al veve di tacâ su «La Patrie dal Friûl» dal mês che al ven. Idee pandude apene saltât fûr di un ricovero tal ospedâl di Udin. Tnat par dî il so grant estro, passionalitât, fuarce interiôr.
23 Monday Apr 2007
Posted cronache, culture, don antonio bellina, economie, events, forest, furlan, furlans tal forest, internet, libris, media, nazions, politiche, pre toni beline, scuele, spetacui, storie, tecnologjie, tradizionin


text:
«...insome, siôr Marlo, lui a mi domande di cirî un che nol viôt, ma che in ogni câs a si sint di velu simpri tacât, juste?» o torni a ripeti.
«Sì, sì... lu prei, o soi disponibil a paiâ dut ce cal vûl, baste ca lu cjati in cjar e vuès» al zonte passantmi une foto.
Cjalant la imagjine, o alci i voi su la muse di cui che a mi steve fevelant e o resti a bocje spalancade: al è lui, anzi o soi jo, no al è lui ma cu lis mostacjis! No fâs coments. O tiri un cassetut e, tignint in man un penarel neri, i voi dongje riduçânt. Di ca a pôc, o pensi, al cjatarà se stes. Lui al tire in sù lis soreceis, al spaurìs e al tache a berlâ come un mat.
«Ma no, siorut, che a mi lassi fâ, al viodarà cemût che...» Si svincole, al brinche un britulin par taiâ cjartis che al steve sù la scrivanie e a mi ven cuintri batint... Sante Madone! Si disgote pardut, spiluçânt: al è il gno sanc, anzit al è il so e a mi mi ven un inzirli.
A mi dismôf intal mieç di sudôrs di fiere. Vonde! Vuê o taiarai vie dut ce che o ai sot il nâs, o mi dîs lant in bagn. Se mi coventaran o incolarai chei di carnevâl, voltâmi al spieli. Chel altri, intant, platât daûr i siei, mi cjale sghignuçant.


text:
Interlingua
Interlingua al è une lingue artificiàl doprande parolis que a son trovadis inte magjorance di linguis west-europeis. Cheste al era facide di un grup di gente que al laborava super cheste durante plui di 20 ans, e chests a compliva e a publicava il prim disionari in 1951.
Inter al significhe "tra"; lingua al significhe "lingue". Chests a eligeva il nomine "interlingua" par que chests a voleva la a jessi doprade par gente di pais diferents a parlâ il un il altere facilementri. Par que interlingua al era facide di gente a jessi facile, cheste al è plui facile que altere linguis a aprendi.
Numerose mils di gente a cognoscin interlingua, e parlatôrs di interlingua a dicin que milions a pote comprendi la (legi texts in cheste e ascoltâ alcun al parla in cheste) cence besoni a aprendi la primementri.
A son 2 altere linguis artificialis intal mond que a vê plui di 1000 parlatôrs, esperanto e ido. Chestis 2 a era facidis pre interlingua. Alcun gente al pense que esperanto e ido a son facile a aprendi par que chestis no a vê "exceptiones" (parolis que a fraturin lis regulis) ma altere gente al pense que interlingua al è plui facile par que i disveloppatores a eligeva totis lis parolis a jessi facile a comprendi par gente qui a cognosce anglese, francese, espaniol, portugese, o italian, plui linguis come occitan e romanian, linguis que a era abitualis a jessi latin, le lingue doprade in Rome ante longe tempore.
In plui, gente que a dopre Interlingua a dice que sua lingue al è di fat nov latin, mermentri plui simple e "modernisade" (facît nove).
Text exemplar in interlingua[cambie | modifiche il codiç]
Lingua natural e musical de parolas international e un grammatica minimal. Comprensibile facilemente per personas intelligente. Le medio de communication adequate pro le solution del confusion de Babylon.
Pater Noster in Interlingua[cambie | modifiche il codiç]
Nostre Patre, qui es in le celos, que tu nomine sia sanctificate; que tu regno veni; que tu voluntate sia facite super le terra como etiam in le celo.
Da nos hodie nostre pan quotidian, e pardona a nos nostre debitas como nos pardona a nostre debitores, e non duce nos in tentation, sed libera nos del mal.
Interlingua in Wikipedia[cambie | modifiche il codiç]
Interlingua à sua propria Wikipedia.


text:
Un apontament cun doi documentaris. Usgnot a Ussei (Usseglio, te Val di Viù), li de Sala Iris dal albierc Rocciamelone e je in program une serade dedicade ae lenghe e ae culture francoprovençâl.
La iniziative, che e je inmaneade dal Museu civic alpin “Arnaldo Tazzetti”, adun cu la Pro Loco, e previôt la proiezion di doi documentaris: “Tsamin francoprouvensal” di Elisa Nicoli e “L’anello forte di Usseglio” di Mario Reteuna.
Ae manifestazion, che si insuaze tes ativitâts di valorizazion dal patrimoni linguistic e culturâl di cheste comunitât, al è dedicât un dai articui dal numar di Dicembar di chest an di “Nòvas d’Occitània”, il mensîl telematic de associazion ocitane Chambra d’Òc che al met adun informazions che a tocjin lis minorancis linguistichis storichis dal Piemont e dal Stât talian. Si pues leilu achì.
L’incuintri al tache aes nûf sore sere.


text:
DI SCJAS IN SCJAS: I TARAMOTS INTE STORIE FURLANE. Il ‘700: ancje la tiere e fâs rivoluzion
Al somee che il Sîscent al sedi stât un secul di polse pai torments de Tiere furlane. Forsit il clime stranît di un secul che al par indurmidît sot di tancj ponts di viste al à inçussît ancje l’Orcolat. Ma se par cent agns al reste in cove, al varà ben mut di fâsi sintî cun esplosions di rabie che par dut il secul XVIII a sdrumaran la part plui puare de Patrie, ven a stai la Cjargne e i borcs Asìns a drete dal Tiliment. Il ‘700 al è passât ae storie tant che il periodi des grandis rivoluzions: chê Americane, chê Francese e chê Industriâl. Forsit ancje il Taramot al vûl fâsi rivoluzionari e si scjadene in tune sucession di episodis un plui fuart di chel altri.
Il Catapan de Plêf di Vît al note che il 27 di Fevrâr dal 1726, aes dôs di gnot, il paîs al ven dismovût di une grande bote. La tiere e va indevant a tremâ a fuart ai 5 di Març e ai 4 di Lui: simpri tal scûr de gnot, scuasit che il mostro al cjapi gust a presentâsi cul scûr, cuant che nissun si impense di lui, procurant tant che plui dam e muart, dal moment che la int e duar dentri des cjasis che vegnin ju cun grande ruvine. Jenfri dai 9 e i 10 di Lui dal 1776, cuant che di là de Grande Aghe i Americans si preparin a scrivi l’at de lôr Costituzion autonomiste e rivoluzionarie cuintri dai Inglês, lis valadis dal Colvare e dal Midune a vegnin striçadis cun tune violence paurose, sì che Pofavri, Cjasesole, Secuals, Midun e Tramonç si poin par tiere in tun fracàs di claps e di maseriis: piçui paîs di bruscjedôrs e scarpelins, int usade a lavorâ dûr cence domandâ nuie ae vite. Il plevan di Tramonç al conte intal so diari che une scûr penç e di fâ spavent si è poiât pardut intant che la tiere e tremave, sparint subit dopo. La pôre dal comun sintî e mude la pene cuinçantle cun la sugjestion, che amplifiche il Mâl, lu fas deventâ diabolic.
Tumieç al patis une grande sdrondenade tal 1788. Ma e je dome che une anticipazion di ce che i varès tocjât doi agns dopo. L’an de Rivoluzion Francese, ven a stai il 1789, al fo pal Friûl une tremende golaine di disastris, come se la Nature e ves vude voie di sdrondenânus par anticipâ il grant scjas de Storie che di li a pôcs agns al varès cjapât dentri ancje la Patrie, trasformade in tun cjamp di bataie li che Napoleon, Imperiâi, Cosacs dal Zar si saressin combatûts, simpri fasint paiâ lis spesis a la puare int dai paîs e des campagnis. Il Catapan di Vît al conte che ai 31 di Març dôs grandis sdrondenadis, une a misdì e mieç e che altre a une e mieze, a rivarin cul frêt e cul aiarat a visâ che il Mostri al jere tornât. Par chel an, fasint la tane a Tramonç, al varès fat tremâ il Friûl plui voltis ogni mês. Il Plevan al segne come ultime scosse il 14 di Novembar. Une polse par Nadâl.
E l’an 1790 si scree pe Cjargne in tune maniere ce tant feroce e crudele: il 26 di Zenâr, a lis dôs e mieze tal dopo di misdì, in tune zornade frede ma clare, di soreli lusint, e fâs dams impuartants. E ven ju ancje la fabriche di Jacopo Linussio, che al veve nasade la pussibilitât di inventâsi un Friûl diferent, a la pari cun la Europe, invistint in inteligjence e in gnove tecnologjie ancje come reazion ae crudeltât de Nature. Chel insgrisulâsi de Tiere al continue a cori mês par mês di chel an: il sîs, il dodis, il vincjenûf e il trente di Jugn, e vie cussì, fin ai 29 di Novembar. Ultin scjas dal secul: ai 3 di Jugn dal 1795. ❚
✒ Agnul Floramo


text:
La Biblioteca delle Resistenze, sezion distacade de Biblioteche comunâl “Carlo Levi” di La Tore (Torre Pellice), e je in pericul. Lu fâs savê la sezion locâl de Anpi, che ancjemò timp indaûr e veve dât fûr un apel che al sune tant che un SOS.
Cemût che si lei ancje sul sît di Radio Beckwith Evangelica, ni il Comun ni chês altris aministrazions dal teritori a àn lis risorsis finanziariis che a coventin par slargjâle e par meti a norme i siei locâi par ce che al tocje la sigurece.
Par chest lis volontariis e i volontaris de Biblioteche, adun cu la sezion de Anpi, si son metûts in moviment cun diviersis iniziativis, comprendude une sotscrizion.


text:
Pe tradizion furlane chê dai 31 di Otubar e je “la Gnot dai Muarts”. Za di cualchi an il Comun di Tavagnà e il so Sportel pe lenghe furlane a fasin indenant pe ocasion une serade di pueste tra storie, leterature e musiche.
Un event di cheste fate al vignarà inmaneât de bande de associazion Lenghis dal Drâc cul jutori dal Comun e cu la colaborazion di Radio Onde Furlane e de associazion Pionîrs juste Vinars ai 31 di Otubar, a tacâ di 9 sot sere, li dal Centri Civic di place Di Prampero.
L’apontament al ten dongje i temis e lis atmosferis di chê che e je une gnot speciâl, moment di incuintri tra il lusôr e la oscuritât e tra la vite e la muart, là che si cjatin chês stessis lidrîs dal Samhain celtic e dai Dies parentales dai Romans. Te tradizion popolâr furlane dut chest al à cjapât sù ancje altris significâts, che a son leâts al lavôr de tiere, tra la fin des vendemis, la spartizion des risiervis pal invier e il paiament dal cuartês al plevan.
Chescj aspiets diferents a vignaran frontâts inte prime part de serade de bande di Sandri Carrozzo, espert di linguistiche e di tradizions popolârs, che al presentarà un viaç tal spazi e tal timp, in Europe e in Americhe, daûr des olmis di chê gnot «Cuant che i muarts e i vîfs si cjatin».
Cun di plui a saran protagonistis la musiche e lis peraulis cun Lino Straulino, il soremestri de cjançon di autôr in Friûl, studiôs dal cjant popolâr e ideatôr di une schirie di progjets dedicâts ae opare poetiche di autôrs storics e contemporanis, di Ermes di Colloredo a Maurizio Mattiuzza.
Cu la sô vôs e la sô ghitare, Straulino al presentarà un repertori fondât propit su lis cjançons de tradizion furlane che a fevelin dal incuintri tra i vîfs e i muarts e soredut suntune schirie di tescj dal poete Emilio Nardini, che un secul indaûr al dedicave a chest teme diviersis sôs composizions, da “Il pronostic” a “I trei orlois”, e al compagnarà in cheste maniere il public «Là che il timp no si misure».
La partecipazion ae serade e je sore nuie.


text:
Tornait a lei chest articul, saltât fûr ai 8 di Març di chest an. Di un ciert pont di viste al somee jessi passât un secul, cun dut che chei fats e chês cjoltis di posizion a meretin simpri jessi tignudis in cont.
Di chê altre bande, lis declarazions dadis fûr dal president de Provincie un pôcs di dîs indaûr in cont de simpri plui fantomatiche Agjenzie europeane des lenghis minoritariis a rindin chest toc ancjemò atuâl, no dome tant che un “promemoria”.
BALOTIS E VERETÂTS. LA AGJENZIE CHE NO ESIST E CUI CHE I FÂS CUINTRI A DIRITS E AUTONOMIE
Fantasimis, macroca**dis e straçariis
Ogni ete e à lis sôs fantasimis. Tal 1848 Karl Marx e Friedrich Engels a scrivevin che ator pe Europe al zirave il spirt dal comunisim. Di sù par jù cinc agns incà in Friûl, almancul intes peraulis di un pôcs di lôr, e zire la fantasime de cussì clamade Agjenzie europeane pes lenghis minoritariis. Autôrs di cheste liende metropolitane furlane a son un trop di politics dal centridrete, atîfs a nivel regjonâl e no dome, che le tirin fûr ogni volte par jemplâsi chê bocje che par solit e je vueide di peraulis di sest in cont di Europe, Friûl, lenghis e dirits linguistics.
Il prin al jere stât Franco Frattini, intant de campagne eletorâl pes politichis tal 2008. L’ultin de serie, che e cjape dentri sei chei dal Pdl che i verts padans, al è il candidât sindic di Udin di chê coalizion, che pôcs dîs indaûr al à fat indenant la propueste di meti la fantomatiche Agjenzie a Udin, te ex sede de Bancje di Italie, intant che pal assessôr regjonâl De Anna chê stesse Agjenzie e varès di vignî logade a Passarian, in Vile Manin, cuntune sede ancje in Slovenie.
Silvana Schiavi Fachin, che tant che esperte di plurilinguisim e professore universitarie di inglês e di didatiche des lenghis, e cognòs avonde la Europe, lis istituzions europeanis e la lôr azion in cont di diversitât linguistiche, tutele des minorancis, culture e istruzion, e à fat zirâ une note, in rêt e pe stampe. Di chê al salte fûr che, di ce che i à fat savê Belèn Bernaldo de Quirós, de Unitât pal multilinguisim de Comission europeane, no esist e no esistarà nissune Agjenzie de UE pes lenghis, ni in Friûl ni inaltrò, e che la candidature fate indenant di pueste tal 2005 no jere stade cjapade in considerazion, stant che tal Stât talian a son za altris dôs agjenziis europeanis.
Par fâ i “ghostbusters” i voleve dade une voglade a Bruxelles, cun dut che al è za avonde clâr cetant che a son lontans de Europe e dal Friûl de diversitât linguistiche e culturâl i nestris (?) sorestants logâts a Triest (e no dome). Al baste pensâ a ce che al è saltât fûr des conferencis regjonâls su furlans e slovens, des previsions des finanziariis regjonâls dai ultins agns e de mancjance sostanziâl di une politiche linguistiche serie. Dut chest al cjate une sô rapresentazion tes declarazions fatis di Tondo la setemane stade a Radio Tri(e)ste, là che il “governatore” al vût dit che la tutele de lenghe furlane e je une «ca**de» e une straçarie, palesant la sô mancjance di rispiet, ancjemò prin che pai furlans e pal furlan, pe Costituzion, pal Statût regjonâl, pe normative di tutele, pai dirits linguistics, par principis democratics di puartade universâl.
A proposit di ca**dis e straçariis, ve ca dôs domandis. Ce fasevial il president de Regjon autonome Friûl-VJ a Sirmione ai 16 di Fevrâr? Cui aial fat il pat cun Tremonti che al oblee la nestre Regjon – ven a dî ducj noaltris – a dâi al guvier talian 370 milions ad an in cambi di nuie?
EURO FURLAN
eurofurlan@gmail.com
08/03/2013